**ՀԱՅՈՑ ՊԱՏՄՈՒԹՅՈՒՆ**

**Հարց 1. Հայկական բնաշխարհը**

Հայ ժողովրդի բնօրրանը` Հայկական լեռնաշխարհը սարահարթերի, լեռների մի ամբողջություն է: Այն ավելի բարձրադիր է, քան հարևան Իրանը և Փոքրասիական երկրները: Հյուսիսում և արևմուտքում Հայկական լեռնաշխարհը եզերվում է պոնտական և Փոքր Կովկասի լեռներով, արևմուտքում` Անտիտավրոս, իսկ հարավ-արևելքում` հայկական Տավրոս լեռներն են: Հայկական լեռնաշխարհի ամենաբարձր կետը Մեծ Մասիս լեռն է (5156 մ): Հայաստանի նշանավոր լեռնագագաթներն են` Սիփանը, Արագածը, Փոքր Մասիսը, Կապուտջուղը, Բյուրակնը և այլն: Արարատ լեռից սկսվող Հայկական պար լեռնաշղթան ձգվում է մինչև Արևմտյան Եփրատ գետը, Հայաստանի տարածքը բաժանում է հյուսիսային և հարավային մասերի: Հյուսիսային լեռներից սկիզբ են առնում մի շարք գետեր` Եփրատը, Տիգրիսը, Արաքսը, Քուռը, Ճորոխը և այլնՈռոգման համակարգում մեծ նշանակություն են ունեցել առավել խոշոր լճեր – Վանա, Սևան և Ուրմիա լճերը, որոնք նավարկելի են: Երկրի տնտեսության զարգացման համար մեծ նշանակություն ունեին Արարատյան, Մուշի, Երզնկայի, Խարբերդի, Շիրակի դաշտերը: Հայկական լեռնաշխարհի կլիման ցամաքային է, որոշ շրջաններում բարեխառն: Անհավասարաչափ տեղումների պատճառով երկրագործությունը հնարավոր է եղել զարգացնել միայն արհեստական ոռոգման շնորհիվ: Իսկ արհեստական ոռոգում իրականացնելու հգամար փորվել են առուներ և ստեղծվել ջրանցքներ: Հայկական լեռնաշխարհն ընդգրկում էր Մեծ Հայք և Փոքր Հայք կազմավորումները (310.000 կմ2 և 69.000 կմ2): Հայաստանի տարածքը հարուստ է եղել մետաղահանքերով:

**Հարց 2. Հայկական բնաշխարհը**

Հայ ժողովուրդը կազմավորվել է ` Հայկական լեռնաշխարհում, հայկական տարբեր ցեղերի միավորումից: Հայերը պատկանում են հնդեվրոպական լեզվաընտանիքին: Հայ ժողովրդի ծագման վերաբերյալ գոյություն ունեն մի քանի առասպելներ` հայերեն և այլ լեզուներով: Մովսես Խորենացու «Հայոց պատմությու» գրքում բերված է Հայկի և Բելի առասպելը, որի համաձայն հայերի նախնի Հայկը ապստամբում է Բաբելոնի տիրակալ Բելի դեմ և հեռանալով Բաբելոնից դեպի Հայկական լեռնաշխարհ, իր գերդաստանով հաստատվում է այնտեղ, որը Հայկի անունով կոչվում է Հայք, իսկ նրա ժառանգները` հայեր: Իսկ նրա ժառանգները՝ հայեր: Հայ ժողովրդի կազմավորման համար անհրաժեշտ էր, որ հայկական ցեղերը միավորվեին: Մ.թ.ա. III-I դարերում Հայկական լեռնաշխարհն ուներ բազմացեղ հայ բնակչություն: Մ.թ.ա. 14-12 դարերում նրա հարավային և հարավ-արևմտյան մասում կային հայկական թագավորություններ: Դրանցից նշանավոր էր Հայասա պետությունը, Կումմախա մայրաքաղաքով: նրան հարևան էր Խեթական թագավորությունը: Հայասայի արքաները պատերազմում էին խեթական պետության դեմ և մ.թ.ա. 14-րդ դարից Հայասայի արքաները մի շարք հաղթանակներ տարան խեթական պետության դեմ: Հայասային հարևան էր հայկական մեկ այլ միավորում՝ Թոգարման, որը հետագայում հիշատակվում է որպես «Թորգոմի տուն»:

Ըստ Մովսես Խորենացու՝ Թորգոմը Հայկ նահապետի հայրն էր, հետևաբար նա հայերի նախահայրն էր: Հարևան Ասորեստանի սեպագիր արձանագրություններում հիշատակվում էր հայկական Նաիրի ցեղային միությունը: Նաիրին 23 փագավորների միություն էր, որը կազմվել էր Ասորեստանի հարձակումներից պաշտպանվելու համար: Նաիրիի մեջ էր մտնում նաև Բիայնա երկիրը՝ Տուշպա (Վան) կենտրոնով: Մ.թ.ա. մոտ 2-րդ դարի վերջին Թորգոմի տան սերունդները Արամի գլխավորությամբ շարժվել են արևելք և տարածվել գրեթե ամբողջ հայկական լեռնաշխարհում, իրենց ենթարկելով մյուս հայկական ցեղերին: Ըստ Մ.Խորենացու հայ անունը առաջացել է Հայկ նահապետի, իսկ Արմենիա անվանումը Արամի անուններից:

**Հարց 3. Վանի թագավորությունը (Ուրարտու)**

Հին ու նոր ոչ մի երկիր չի ունեցել այնքան մեծ թվով մայրաքաղաքներ, որքան ունեցել է Հայաստանը: Գտնվելով Արևելքի և Արևմուտքի սահմանագլխին, Հայաստանը դարեր շարունակ դարձել էր ռազմական բախումների ոլորտ, երկարատև պատերազմների ասպարեզ:

Արտաքին թշնամիների պարբերաբար կրկնվող հարձակումները հարկադրել են երկրի մայրաքաղաքը հաճախակի մի տեղից տեղափոխել մի այլ՝ ավելի ապահով տեղ: Հայաստանն ունեցել է 13 մայրաքաղաք: Դրանք են՝ Վան, Արմավիր, Երվանդաշատ, արտաշատ, Տիգրանակերտ, Վաղարշապատ, Արշակավան, Դվին, Բագարան, Երազգավորս, Կարս, Անի, Երևան: Ահա, թե ինչու են օտար հեղինակները Հայաստանը կոչել «թափառող մայրաքաղաքների երկիր»: Բագարանից և երազգավորսից բացի, մեր մյուս մայրաքաղաքները խոշոր քաղաքներ են եղել և մեծ դեր են խաղացել մեր ժողովրդի քաղաքական, տնտեսական և մշակութային կյանքում: Նախահայկական շրջանում Վանը հայկական լեռնաշխարհում (պատմական Հայաստան) կազմավորված հայկական (Նաիրյան) ցեղերի առաջին պետության՝ Ուրարտուի մայրաքաղաքն էր և իբրև այդպիսին, չի կարող իր տեղը չգրավել հայող մայրաքաղաքների համաստեղության մեջ: Վան քաղաքը հիմնադրվել է մ.թ.ա. 9-րդ դարի առաջին կեսում: Հնագույն այդ շրջանում այն կոչվում էր Տուշպա: Իսկ քաղաքը Ուրարտական պետության կենտրոնական շրջանի՝ Բիայնա երկրի անունով հայերը կոչել են Վան: Վան անունը ուղղակի համարում են Բիայնայի հայկական տառադարձությունը և նշանակում է “Ապրելու տեղ, բնակավայր”, այդ պատճառով էլ Վան բառի զուգորդությամբ Հայաստանում առաջացել են բազմաթիվ բնակավայրերի անուններ (Երվանդավան, Արշակավան, Զարեհավան, Նախճավան, Վանեվան և այլն): Վանը կոչել են նաև Շամիրամակերտ կամ Շամիրամաշեն՝ Ասորեստանի Շամիրամ թագուհու անունով: Վանի թագավորության նվաճումները սկսվեցին Մենուա I-ի օրոք (մ.թ.ա. 810-786թթ.) և շարունակվեցին մոտ կես դար: Մենուան գրավեց հայկական ցեղերով բնակեցված՝ Վանա և Ուրմիա լճերի միջև ընկած երկրամասերը, ինչպես նաև Եփրատ գետի աջակողմյան շրջանները, որտեղ նա կառուցել տվեց նոր քաղաքներ, բերդեր, պալատներ, տաճարներ, անցկացրեց ջրանցքներ: Վան մայրաքաղաքի մերձակայքում Մենուայի անցկացրած ջրանցքն ուներ 72 կմ երկարություն, 4,5 մետր լայնություն, 1,5 մետր խորություն: Այն այշմ էլ պահպանվում է: Մենուայի որդու՝ Արգիշտի առաջինի օրոք մ.թ.ա. 786-764թթ. Վանի թագավորության զորքերը ներխուժեցին Արարատյան դաշտ, որտեղ մ.թ.ա.782 թ. Արգիշտին հիմնադրեց Էրեբունի-Երևան բերդաքաղաքը, մ.թ.ա. 776թ. Արգիշտիխինիլի (Արմավիր) քաղաքը:

**Հարց 4. Հայաստանը մ.թ.ա. VI-III դարերում**

Վանի թագավորության անկումից հետո մ.թ.ա. մոտ 570թ. Հայկական լեռնաշխարհի հիմնական մասում՝ Մեծ Հայքում առաջացավ Երվանդունիների թագավորությունը, որի կենտրոնը Արմավիր քաղաքն էր՝ Արարատյան դաշտում: Թագավորության սահմանները տարածվում էին Ատրպատականից մինչև փոքր Հայք:Երվանդունիների առաջին թագավորը Երվանդ I Սակավակյացն էր (մ.թ.ա. 570-560թթ.), նրան հաջորդել է որդին՝ Տիգրան Հայկազյանը (մոտ 56-530): Մ.Խորենացին նրան անվանում է մեծ բարենորոգիչ և II մեծազոր արքա՝ Արամից հետո: Տիգրանը Պարսից Աքեմենյան Արքա Կյուրոս առաջին Մեծի հետ (մ.թ.ա. 550թ.) մասնակցել է Մարաստանի, իսկ մ.թ.ա.538 կամ 537թթ. Նոր Բաբելոնի թագավորությունների կործանմանը: Աքեմենյանների և Պարսից այլ մեծատոհմիկների հետ խնամիանալով, Հայաստանում Երվանդունիները շարունակաբար գահակալել են մինչև մ.թ.ա. III դարի վերջը: Ալ.Մակեդոնացու արշավանքներից և մ.թ.ա. 331թ. Աքեմենյան տիրակալություն խորտակումից հետո Երվանդ երրորդն իրեն հռչակեց անկախ թագավոր (331-300թթ.) և զենքն ուղղեց հունա-մակեդոնական նվաճողների դեմ: Նրա աջակցությամբ 331թ. փոքր Հայքի թագավոր հռչակվեց իր զորավար Միփրաուստեսը: Երվանդ երրորդ արքան, հակահարված հասցնելով Ալ.Մակեդոնացու զորքին, հաջողությամբ պաշտպանեց Մեծ Հայքի անկախությունը: Նրա աջակցությամբ իրենց անկախությունը պահպանեցին նաև փոքր Հայքի, Պոնտոսի և Կապադովկիայի թագավորությունները: Մեծ Հայքի կազմի մեջ էր մտնում նաև Կոմմագենե հայկական աշխարհը: Մ.թ.ա. III դարի կեսին Ծոփքի և Կոմմագենեի հայոց կուսակալ Սամոս Երվանդունին հռչակվեց ինքնուրույն թագավոր և մինչև երրորդ դարի վերջը պահպանեց իր երկրի ինքնուրույնությունը: Սամոսի անունով հիմնվեցին Կոմմագենեում՝ Սամոսատ, իսկ Ծոփքում՝ Սամոկերտ Հելլենիստական քաղաքները: Մ.թ.ա. 240-ական թթ. Սամոսին հաջորդեց որդին՝ Արամեսը, որը հիմնեց Արշամաշատ մայրաքաղաքը Ծոփքում և Արամեա անվանումով 2 քաղաք Կոմմագենեում: Մ.թ.ա. III դարի վերջին Մեծ Հայքում գահակալում էր Երվամդ IV վերջինը, որը Ախուրյանի և Երասխի գետախառնման մոտ հիմնադրեց Երվանդաշատ մայրաքաղաքը, նրանից քիչ հյուսիս՝ Երվանդակերտը և Երվանդավանը, իսկ Ախուրյանի աջ ափին՝ Բագարան ավանը: Մ.թ.ա. մոտ 200թ-ին զորավար Արտաշեսի գլխավորությամբ Սելևկյան զորքերը տապալեցին Երվանդ IV-ին և նվաճեցին Մեծ Հայքը, որտեղ կուսակալ կարգվեց Արտաշեսը:

**Հարց 5. Մեծ Հայքի միասնական թագավորությունը:**

**Արտաշես Ա-ի բարեփոխումները**

Մ.թ.ա. 190թ. Փոքր Ասիա ներխուժած Հռոմեացիները Մագնեսիա քաղաքի մոտ պարտության մատնեցին Սելևկյաններին, որոնք կորցրեցին գրեթե ամբողջ Փոքր Ասիան: Հայաստանի կառավարիչներ Արտաշեսն ու Զարեհը դարձան Հռոմի կողմնակիցները և Հայաստանը հռչակեցին անկախ: Արտաշեսը դարձավ Մեծ Հայքի, զարեհը՝ Ծոփքի թագավոր: Արտաշես առաջինի ժամանակ (մ.թ.ա. 189-160թթ.) հայկական բոլոր երկրամասերը, բացի Ծոփքից, միավորվեցին Մեծ Հայքի թագավորության մեջ: Իր թագավորությունը ամրապնդելու նպատակով Արտաշես առաջինը անցկացրեց մի շարք բարեփոխումներ: Նա Հայաստանը բաժանեց 120 վարչական միավորումների: Երկրի սահմանները պաշտպանելու համար կազմակերպեց զինված ուժեր: Սահմանամերձ՝ Աղձնիքում, Կորդուքում, Նոր Շիրականում և Գուգարքում հիմնեց 4 զինվորական բդեշխություններ: Արտաշես առաջինը կարգավորեց գետերի, լճերի վրա կատարվող նավագնացությունները, զարգացրեց գիտությունն ու արվեստը: Նա կազմակերպեց նաև արքունի գործակալություններ:

Մ.թ.ա.185թ. Արտաշեսն Այրարատում, Արաքսի ձախ ափին հիմնեց նոր մայրաքաղաք՝ Արտաշատը, որը դարձավ միջազգային առևտրի կենտրոն: Արտաշեսը անցկացրեց նաև հողային բարեփոխումներ՝ առանձին հողաբաժինների սահմանները ընդգծվում էին սահմանաքարերով: Իր կյանքի վերջին տարիներին Արտաշես առաջինը կռիվներ մղեց Հյուսիսային Կովկասից Հայաստան ներխուժած ցեղերի՝ ալանների և Սևլիկյան պետության դեմ՝ ապահովելով իր թագավորության անվտանգությունը: Արտաշեսի մահից հետո գահակալեցին նախ նրա ավագ որդին՝ Արտավազդ I-ը, ապա կրտսեր որդին՝ Տիգրան (Տիրան)- I-ը, որը պատերազմելով Իրանի դեմ, պարտվեց և իր ավագ որդի Տիգրանին պատանդ թողեց պարթևների արքունիկում:

**Հարց 6. Հայաստանի հզորացումը Տիգրան Մեծի օրոք**

Մ.թ.ա. 95թ.-ին 45-ամյա Տիգրանն ազատվեց տասնամյա պատանդությունից, Իրանում թագավորող Պարթևներին զիջելով Իրանին սահմանակից հայկական 70 հովիտներ, բազմեց հայոց գահին: Մ.թ.ա. 93թ.-ին Տիգրան Մեծը դաշիք կնքեց Պոնտոսի թագավոր Միհրդատի հետ և ամուսնացավ նրա դստեր՝ Կլեոպատրայի հետ: Նույն թվին Տիգրանը Հայաստանին միացրեց Ծոփքը: Մ.թ.ա. 87թ.-ին Տիգրանը արշավեց Պարթևստան և գրավեց Ատրպատականը: Ահաբեկված պարթև Արշակունի թագավորը հրաժարվելով «Արքայից-արքա» տիտղոսից, այն զիջեց Տիգրան Մեծին: Հայաստանի անվտանգությունը հարավից ապահովելու նպատակով, Տիգրան Մեծը հայերով խիտ բնակեցված մի շարք սահմանակից երկրներ գրավելով հասավ մինչև Կիլիկիա, գրավեց Կոմմագենեի թագավորության տարածքը, կախման մեջ դրեց Հրեաստանի թագավորությունը: Հայասայի սահմանները հասան մինչև Միջերկրական ծով: Տիգրան Մեծը իր նվաճած երկրներին շնորհեց ինքնավար իրավունքներ: Մ.թ.ա. 80-ական թթ. վերջերին Տիգրան Մեծը Հայաստանի Աղձնիք նահանգում հիմնեց նոր մայրաքաղաք, որը կոչեց իր անունով՝ Տիգրանակերտ: Այն մոտ 100.000 բնակչությամբ հոյակառույց և հարուստ քաղաք էր՝ հզոր միջնաբերդով, 25 մետր բարձրություն ունեցող լայնանիստ պարիսպներով: Տիգրան Մեծի օրոք հայաստանում ավելի տարածվեց Հելլենիզմը, Հայաստանի պետական լեզուն հունարենն էր: Արտաշատում և Տիգրանակերտում հիմնվեցին թատրոններ, ուր բեմադրվում էին հին հունական և Տիգրանի ավագ որդու՝ Արտավազդի գրած ողբերգությունները:

**Հարց 7. Հռոմեա- Հայկական պատերազմը, Արտաշատի պայմանագիրը**

Մ.թ.ա. 88թ.-ին Հայաստանի դաշնակից Պոնտոսի և Հռոմի միջև տեղի ունեցող երկարատև պատերազմը ավարտվեց Պոնտոսի պարտությամբ: Պոնտոսի դեմ տարած հաղթանակից հետո հռոմեական զորավար Լուկուլլոսը մ.թ.ա. 69թ. գարնանը առանց պատերազմ հայտարարելու ներխուժեց Հայաստան և շարժվեց դեպի Տիգրանակերտ: Մ.թ.ա. 69թ. հոկտեմբերի 6-ին տեղի ունեցավ Տիգրանակերտի ճակատամարտը: Քաղաքի օտար բնակիչները հռոմեացիների առջև բացեցին դարպասները և Լուկուլլոսին հաջողվեց հեշտությամբ գրավել այն: Հայերը տվեցին 5000 զոհ: Հայաստանից անջատվեցին Տիգրան Մեծի նվաճած երկրները: Տիգրանը չվհատվեց և շարունակեց պատերազմը հռոմեացիների դեմ: Նրան օգնում էին Ատրպատականը, Վրաստանը և Աղվանքը: Մ.թ.ա. 68թ. սեպտեմբերին Արածանի գետի ափին հայոց զորքը ջախջախեց դեպի Արտաշատ շարժվող Լուկուլլոսին, որն ստիպված հեռացավ Հայաստանից: Տիգրանը հետ գրավեց իր կորցրած բոլոր տարածքները: Տիգրանին հաջողվեց նաև իր որդիների նյութած դավադրությունը կասեցնել: Նա գլխատել տվեց իր երկու դավաճան որդիներին, իսկ երրորդ որդին՝ Տիգրան կրտսերը փախավ Իրան և կնության առնելով պարփևների արքայադստերը, պարթևական զորքով արշավեց Հայաստան: Սակայն նրան չհաջողվեց հորից խլել գահը և Արտաշատի մոտ պարտություն կրելուց հետո փախավ իր մորական պապի՝ Միհրդատի մոտ: Հայաստանի դեմ նոր ոտնձգությունները կանխելու և Հայաստանի անկախությունը փրկելու հույսով Տիգրան Մեծը մ.թ.ա.66թ. մեկնեց Պոմպեոսի մոտ և Արտաշատում կնքեց հայ-հռոմեական դաշինք, որով Հայաստանը հռչակվեց Հռոմի «բարեկամն ու դաշնակիցը»: Տիգրան մեծը վախճանվեց մ.թ.ա.55թ.՝ 85 տարեկան հասակում:

**Հարց 8. Հայաստանը Արտավազդ Բ-ի օրոք:**

**Արտաշեսյան թագավորության անկումը**

Տիգրան մեծին հաջորդեց որդին՝ Արտավազդ Բ-ն, որի ժամանակ Հայաստան պահպանեց իր հզորությունը: Արտավազդ երկրորդը զգալով, որ հայ-հռոմեական դաշինքը չի բխում Հայաստանի շահերից, Իրանի և Հռոմի միջև ընթացող պատերազմի ժամանակ հրաժարվեց դաշնակցել Հռոմին: Նա մ.թ.ա. 53թ.-ին դաշնակցեց պարթևների արքայի հետ, նրա որդուն կնության տալով իր քրոջը: Չնայած Արտավազդ II-ը մ.թ.ա. 36թ.-ին պարթևների դեմ Անտոնիոսի գլխավորած հռոմեական զորքի արշավանքի ժամանակ փորձեց չեզոքություն պահպանել, այնուհանդերձ Անտոնիոսը իր կրած պարտության համար մեղադրում էր Արտավազդին: Նրան պատժելու համար Անտոնիոսը արշավեց Հայաստան մ.թ.ա. 35թ.-ին, հասավ Արտաշատ, նենգությամբ գերեց Արտավազդին և նրա ընտանիքին ու տարավ Եգիպտոս. Կլեոպատրա թագուհու մոտ: Ալեքսանդրիայում զինվորական հանդեսի ժամանակ Արտավազդը և իր կինը հրաժարվեցին գլուխ խոնարհել Կլեոպատրա թագուհու առջև և բանտ նետվեցին: Մ.թ.ա. 31թ.-ին Կլեոպատրան գլխատել տվեց Արտավազդին: ին պարթևների աջակցությամբ հայոց թագավոր դարձավ Արտավազդի որդին՝ Արտաշես II-ը (մ.թ.ա. 30թ.-20թթ.): Մ.թ.ա. 20թ.-ին Հռոմի Օկտավիանոս կայսրը զորք մտցրեց Հայաստան, կազմակերպեց Արտաշես II-ի սպանությունը և Հայոց գահին բազմեցրեց Արտաշես II-ի եղբորը՝ Տիգրան III-ին, որը երկար ժամանակ պատանդ էր եղել Հռոմում: Սակայն հայ իշխանները ապստամբեցին և մ.թ.ա. 8թ.-ին հայոց թագավոր հռչակեցին Տիգրան IV-ին, որն իշխեց քրոջ՝ Էրատոյի հետ: Բայց մ.թ.ա. 1թ.-ին Կովկասի լեռնականների դեմ մղած կռիվներում սպանվեց Տիգրան IV-ը: Նույն թվին Էրատոն հրաժարվեց գահից: Այդպիսով մ.թ.ա. 1թ.-ին վերացավ Հայոց Արտաշեսյան թագավորությունը:

**Հարց 9. Արշակունյաց թագավորության հաստատումը:**

**Տրդատ Ա:**

Արտաշեսյանների անկումից հետո Հռոմեական կայսրությունը ձգտում էր իր դրածո թագավորների միջոցով պահպանել իր ազդեցությունը Մեծ Հայքում: Մինչդեռ հայ ժողովուրդը ջանում էր դուրս գալ Հռոմի տիրապետությունից և վերականգնել Մեծ Հայքի թագավորության ինքնուրույնությունը: Նրանց համառ պայքարը վերջապես պսակվեց հաջողությամբ: Պարթևների Արշակունի արքա Վաղարշ I-ի եղբայր Տրդատ I-ը՝ հայ ավագանու աջակցությամբ Արտաշատ մայրաքաղաքում հանդիսավորությամբ օծվեց Հայոց արքա: Դրանով Մեծ Հայքում հիմնադրվեց Արշակունիների թագավորությունը: 62 թ. գարնանը Խարբերդի դաշտի Հռանդեա վայրում տեղի ունեցած ճակատամարտում հռոմեացիները խայտառակ պարտություն կրեցին, որից հետո հենց նույն վայրում, հայերի պահանջով, Տրդատ I-ի հետ կնքվեց հաշտության պայմանագիր: Հռոմը և Պարթևստանը ճանաչեցին Մեծ Հայքի անկախությունը և Տրդատ I-ի ինքնավար իրավունքները, իրենց զորքերը հեռացրին Հայաստանի սահմաններից:

65թ.-ին Տրդատ I-ը իր ընտանիքով և 3000 հեծյալ շքախմբով մեկնեց Հռոմ: Ինն ամիս տևած այդ ուղևորության ծախսերը վճարեց Հռոմի կայսրը: Հռոմի գլխավոր հրապարակում՝ ֆորումում, Տրդատ I-ը մեծ հանդիսավորությամբ օծվեց Մեծ Հայքի թագավոր, 66թ. վերադարձավ հայրենիք, զբաղվեց երկրի տնտեսական վերականգնմամբ և շինարարական աշխատանքներով: Հռոմի հատկացրած ռազմատուգանքով (500մլն ֆրանկ+արհեստավորներ): Տրդատ I-ը վերակառուցեց Արտաշատը, Գառնիի ամրոցը, Միհր աստծո տաճարը և այլն:

**Հարց 10. Ավատատիրական հարաբերությտունների զարգացումը:**

**Քրիստոնեության ընդունումը Հայաստանում**

*Արշակունիների օրոք՝ IV դարում* Հայաստանում ձևավորվում են ավատատիրական (ֆեոդալական) հարաբերությունները: Ֆեոդ՝ հայերեն ավատ բառը ծագել է լատիներեն «ֆեոդում» բառից, որն ունի կալվածք, ունեցվածք իմաստը: Ֆեոդը այն հողատիրությունն էր, որ թագավորը պարգևում էր իր ծառա (վասալ) ֆեոդալին, որպես ժառանգական սեփականություն: Արտադրության հիմնական միջոցը՝ հողը ավատատերերի սեփականությունն էր: Վանքերը, եկեղեցիները նույնպես տիրում էին խոշոր կալվածքների: Գյուղացիները եկեղեցիներին վճարում էին «տասնորդ» կոչված հարկը և կամավոր «պտղնի»՝ նվերներ և այլն: 301թ. Տրդատ III –ի օրոք հայերը պաշտոնապես պետական կրոն ընդունեցին քրիստոնեությունը, որն այնտեղ տարածվել էր դեռևս I դարի 40-ական թվականներից, Քրիստոսի աշակերտներ Թադևոսի և Բարդուղիմեոսի կողմից: Բայց Հայոց թագավորները և նախարարները մերժում էին այն: III դարի վերջերին քրիստոնեություն տարածելու համար Հայաստանում բուռն գործունեություն ծավալեց Գրիգոր Լուսավորիչը, որը 301թ. դարձավ հայոց առաջին կաթողիկոսը: 302թ. Վաղարշապատում հիմնվեց հայոց մայր վանքը՝ Էջմիածինը: Քրիստոնեությունը նպաստեց հայոց թագավորության ամրապնդմանը, երկրի անկախության պահպանմանը, մշակույթի զարգացմանը:

**Հարց 11. Պայքար Արշակունյաց թագավորության պահպանման համար IV դար:**

**Արշակ Բ:**

Տրդատ III-ին հաջորդեց որդին՝ Խոսրով III Կոտակը (կարճահասակ), որի օրոք Հայաստանը կարճ ժամանակ վայելեց խաղաղություն, թագավորը ձեռնամուխ եղավ երկրի բարեկարգմանը: Նա տնկել տվեց արհեստական անտառ, որը Գառնիից տարածվելով հասնում էր մինչև Դվին: Այն այժմ էլ կա և կոչվում է Խոսրովի արգելոց: Արաքսի հունը փոխելու պատճառով Արտաշատի մոտ գոյացած ճահիճները քաղաքի օդը դարձրեցին անառողջ, ուստի Խոսրով III Կոտակը հիմնեց նոր մայրաքաղաք՝ Դվինը, որի օդը նորատունկ անտառի շնորհիվ դարձավ զովասուն և առողջարար: Դվինը և շրջակա բնակավայրերը ջրով ապահովելու համար Ազատ գետից անցկացվեց ջրանցք: Սակայն խաղաղությունը երկար չտևեց: 335թ. պարսից Շապուհ Iiարքայի դրդմամբ անդրկասպյան քոչվոր ցեղերը՝ մազքութները Սանեսան թագավորի գլխավորությամբ մեծ զորքով հարձակվեցին Հայաստանի վրա և 1 տարի այն մատնեցին ավերածության, գերեվարման: Հայոց սպարապետ Վաչե Մամիկոնյանը 336թ. Օշականի մոտ ջախջախեց մազքութներին՝ սպանելով Սանեսանին: Խոսրովը Վաչե Մամիկոնյանի հետ միասին դաժան հաշվեհարդար տեսան ապստամբ նախարարների հետ՝ բնաջնջելով Բզնունիների և Աղձնիքի բդեշխի տոհմերը: Հայաստանի վիճակը ծանրացավ նաև 338թ. վերսկսված հռոմեա-պարսկական կռիվների հետևանքով:

Հայաստանի ներքաղաքական կյանքը ալեկոծվեց նաև Խոսրովի որդու՝ Տիրանի գահակալման տարիներին (338-344): Տիրանի դեմ ծառացած Արծրունի և Ռշտունի նախարարական տոհմերը, և Հոեւսիկ, ապա Դանիել կաթողիկոսները (բոլորն էլ ոչնչացվեցին թագավորի կողմից): 344թ. վերսկսված պարսկա-հռոմեական կռիվների ժամանակ պարսիկները մտան Հայաստան, գերեցին Տիրանին և Շապուհ 2-րդի հրամանով կուրացրին: Սակայն 345թ. Հռոմը հայերի օգնությամբ հաղթեց պարսիկներին: Կուրացած Տիրանը թեև ազատ արձակվեց, բայց կառավարել չէր կարող, ուստի նրան փոխարինեց որդին՝ Արշակ երկրորդը (345-368): Արշակը խելացի և շրջահայաց կերպով ամրապնդեց հայ-հռոմեական դաշինքը, որը նշանավորվեց նրա և Հռոմի կայսեր մեռած եղբոր նշանած Օլիմպիայի ամուսնությամբ: Որպեսզի նախարարներին իր շուրջը համախմբի, Արշակը վերահաստատեց նրանց ժառանգական իրավունքները: Իր իշխանությունն ամրապնդելու նպատակով Արշակ երկրորդը Կոգովիտ գավառում առևտրական բանուկ ճանապարհին հիմնեց նոր քաղաք, որը կոչեց իր անունով՝ Արշակավան

**Հարց 12. Հայաստանը Պապի գահակալության ժամանակ:**

**Արշակունյաց թագավորության անկումը:**

369թ. Պապը հռչակվեց հայոց թագավոր(369-374), երկիրը մաքրեց պարսից զորքից, ետ գրավեց Հայաստանից գրավված տարածքները: Պապ թագավորը երկրում անցկացրեց բարեփոխումներ: Վերակազմեց բանակը, որի թվաքանակը հասցվեց 90 հազարի: Ներսեսկաթողիկոսի մահվանից հետո (373թ.) Պապը վերացրեց հայոց կաթողիկոսին Կեսարիայում ձեռնադրելու կարգը՝ այն վերապահելով հայոց թագավորին: Պապը հօգուտ պետության գրավեց վանական, եկեղեցական ընդարձակ կալվածքների մեծ մասը: Հոգևորականների թիվը կրճատվեց, թեթևացվեցին եկեղեցուն տրվող հարկերը: Բարեփոխումների շնորհիվ հարստացավ պետական գանձարանը, հզորացավ բանակը: Պապը ինքնուրույն քաղաքականություն է վարում, բարի դրացիական հարաբերություններ էր հաստատել Պարսկաստանի հետ, ինչը հարուցեց հռոմեական կայսեր դժգոհությունը: Նա խաբեությամբ Պապին հրավիրեց Կեսարիա՝ ճաշկերույթի և նենգաբար սրախոխղող արեց նրան:

Պապին հաջորդեց Վարազդատ Արշակունին (374-378), որը մեծացել էր Հռոմում: Նրա վարած քաղաքականությունը դժգոհություն առաջացրեց հայ նախարարների մոտ և նրանք մանվել Մամիկոնյանի շուրջ համախմբվելով Վարազդատին հեռացրին Հայաստանից: Մանվելը թագավոր դարձրեց Պապի մանկահասակ որդիներ Արշակ երրորդին և Վաղարշակին, բայց նրա մահից հետո (384թ.) հայ նախարարները հրաժարվեցին Արշակ երրորդին թագավոր ճանաչելուց և պարսից արքայից խնդրեցին հայոց թագավոր նշանակել Խոսրով IV-ին: Հռոմը փորձեց զորք ուղարկել Հայաստան և Արշակ երրորդին վերահաստատել հայոց թագավոր: Պարսից արքան պատրաստվեց զորքով պաշտպանել Խոսրով IV Արշակունու իրավունքները: Բայց այս անգամ Հռոմը թույլ էր և որոշեց չկռվել կռվախնձոր դարձած Հայաստանի համար, այլ խաղաղությամբ այն բաժանել միմյանց միջև: 387թ. Արշակ երրորդի մահից հետո հռոմեական կայսրը իր բաժնում վերացրեց հայոց թագավորությունը: Պարսկական մասում թագավորող Վռամշապուհի մահվանից հետո թագավոր նշանակվեց նրա 18-ամյաորդին՝ Արտաշեսը (422-428թ.թ.), որն ավելի թուլացրեց կենտրոնական իշխանությունը: Հայ նախարարները նրանից դժգոհելով պարսից արքային խնդրեցին գահընկեց անել Արտաշեսին և Հայաստանի կառավարիչ նշանակել պարսիկի: Պարսից արքան սիրով կատարեց նրանց խնդրանքը և 428թ. վերացավ հայոց Արշակունիների թագավորությունը նաև պարսկական բաժնում:

**Հարց 13. 450-451թթ. ազատագրական պատերազմը,**

**Ավարայրի ճակատամարտը**

449թ.-ին պարսից թագավոր Հազկերտ II-ը հատուկ նամակով հայ, վրաց և աղվանից նախարարներից պահանջեց հավատափոխ լինել, ընդունել Պարսկաստանի պաշտոնական կրոնը՝ զրադաշտականությունը (կրակապաշտությունը): Հայ նախարարները և հոգևորականները Արտաշատում ժողով գումարեցին, որտեղ միաձայն մերժեցին հավատափոխ լինելու առաջարկը: 450թ.-ին Տիզբոն մեկնած հայ նախարարները մահից փրկվելու նպատակով առերես ընդունեցին պարսից կրոնը: Հազկերտ II-ը Վասակ Սյունեցուն, Վարդան Մամիկոնյանին և մյուս հայ նախարարներին 700 պարսիկ մոգերի հետ ուղարկեց Հայաստան՝ կրակապաշտություն տարածելու: Հասնելով Հայաստան, նրանք հանդիպեցին հայերի դիմադրությանը, կեղծուրաց հայ նախարարները անցան ժողովրդի կողմը: Վասակը անհեռանկար համարելով ապստամբությունը, ավելորդ զոհեր չտալու համար հորդորեց ապստամբներին դադարեցնել պայքարը և կես ճանապարհից հետ դարձավ: Բայց ապստամբներից մեծ մասը համախմբվելով Վարդանի շուրջը՝ շարունակեցին պայքարը: 451թ. մայիսի 26-ին տեղի ունեցավ Ավարայրի ճակատամարտը: Վարդան Մամիկոնյանը հերոսաբար գլխավորելով հայոց զորքին, հերոսաբար կռվեց մինչև վերջին շունչը և քաջաբար ընկավ մարտում: Պարսիկները տվեցին 3544 զոհ, իսկ հայերը՝ 1036: Այդ կռվից հետո պարսիկները վերականգնեցին հայ նախարարների ինքնավար իրավունքները, հրաժարվեցին հայերին կրոնափոխ անելու գաղափարից:

**Հարց 14. 481-484թթ. ազատագրական պատերազմը,**

**Նվարսակի հաշտության պայմանագիրը**

470-ական թվականներին Սասանյան արքաները վերստին որդեգրեցին Հայաստանի ինքնավարությունը վերացնելու, հայերին հավատափոխ անելու և ձուլելու քաղաքականությունը: Առաջ քաշվեցին ուրացողներն ու պարսից պաշտոնյաներիվ քծնողները: Երկրի հայրենասեր ուժերի իրավունքները ոտնահարվեցին: Հայերը ջերմորեն արձագանքեցին 481թ. Վրաստանում պարսիկների դեմ բռնկված ապստամբությունը և Վահան Մամիկոնյանի գլխավորությամբ ոտքի ելան իրենց ոտնահարված իրավունքները պաշտպանելու: Հայ ապստամբները առաջին հարվածն ուղղեցին Դվինին, որտեղ նստում էր Հայաստանի պարսիկ մարզպանը: Վահանը ջախջախեց Դվինի պարսից զորքին, մարզպանը փախուստով ազատվեց: 481թ. ապստամբների դեմ զորք ուղարկվեց, որը Ակոռի գյուղի մոտ պարտություն կրեց: 482թ. պարսից արքան նոր զորք ուղարկեց հայերի դեմ: Սակայն Ներսեհապատ գյուղի մոտ կրկին պարտվեցին: Նույն թվին հայոց զորքը Վահան Մամիկոնյանի և Սահակ Բագրատունու գլխավորությամբ մեկնեց Վրաստան՝ վրաց ապստամբներին օգնելու: Բայց վրաց իշխանների մի մասը գործակցում էր պարսիկների հետ, ուստի Քռի ճահճուտներում՝ Ճարմանայնի վայրում հայ-վրացական միացյալ զորքերը պարտվեցին: Մարտում սպանվեցին Սահակ Բագրատունին և ուրիշներ: 483թ. Վահանը դիմագրավեց պարսից զորքի նոր հարձակմանը և պարտության մատնեց նրան: 484թ. Նվարսակ գյուղում կնքված պայմանագրով Հայաստանը պահպանեց իր ներքին ինքնավարությունը, քրիստոնեական հավատը ազատ դավանելու իրավունքը, վերականգնվեցին նախարարների ժառանգական իրավունքները: 485թ. Հայաստանի մարզպան դարձավ Վահան Մամիկոնյանը: II-ը հատուկ

**Հարց 15. Հայաստանը 6-րդ դարում**

6-րդ դ. սկզբին՝ 505թ. Վահան Մամիկոնյանին հաջորդեց կրտսեր եղբայրը՝ Վարդ Մամիկոնյանը: Նվարսակի հայ-պարսկական պայմանագրի պայմանները պարսիկների կողմից սկսեց խախտվել 560-570թթ.՝ կապված պարսկա-բյուզանդական հարաբերությունների լարման և քրիստոնյա ժողովուրդների նկատմամբ Սասանյան արքա Խոսրով I Անուշիրվանի ծավալած բռնությունների ու զավթողական ծրագրերի հետ: Ծանրացվեցին հարկերը, սկսեցին ոտնահարել հայ նախարարների ու հոգևորականների իրավունքները: Պարսից բռնությունների դեմ առաջացավ սուր դժգոհություն, որը վերածվեց ազգային-ազատագրական պատերազմի, որը գլխավորեց Հայոց սպարապետ Վարդան Մամիկոնյան փոքրը՝ Վարդ Մամիկոնյանի թոռը: Վ.Մամիկոնյանը իր փայլուն ռազմավարությամբ մի քանի հաղթանակներ տանելով, իր շուրջը համախմբեց նաև Կովկասի քրիստոնյա մյուս ժողովուրդներին (վրացի, աղվան, աբխազ, ալան և այլն), թոթափեց պարսից գերիշխանությունը և դիմեց Բյուզանդական կայսրության հովանավորությանը: Պարսկա-բյուզանդական կռիվները Հայաստանին և Այսրկովկասին տիրանալու համար շարունակվեց մինչև արաբական արշավանքները (630-ական թթ.):

Բյուզանդական տիրապետության տակ գտնվող Հայաստանում նույնպես առաջացան մեծ դժգոհություններ: Հուստիանոս կայսրը նպատակ դրեց միատեսակ կառավարում մտցնել բոլոր հայաբնակ գավառներում և բոլոր իրավունքներից զրկել հայ նախարարներին: Նա հայ իշխաններից խլեց զորք ունենալու իրավունքը: Հուստիանոսը բյուզանդական մասի հայկական հողերը բաժանեց չորս մասի՝ Առաջին, Երկրորդ, Երրորդ, Չորրորդ Հայք անվանումներով, որոնց իշխանությունը լիովին պատկանում էր բյուզանդական պաշտոնյաներին: Հայ զորականները հաճախ չէին ենթարկվում: Նրանցից մեկը Սմբատ Բագրատունին էր, որին ձերբակալում և նետում են կրկեսի գազանների մեջ՝ հոշոտելու: Նախ նրա վրա արջ են բաց թողնում, որին Սմբատը բռունցքի հարվածով սպանում է: Այնուհետև մենամարտում է ցուլի հետ: Վերջում նրա վրա առյուծ են բաց թողնում: Սմբատին հաջողվում է հեծնել գազանի վրա և կոկորդը սեղմելով, խեղդել: Հայ իշխանի խիզախությամբ հիացած հանդիսականների պահանջով բյուզանդական կայսրը նրան ներում է շնորհում: Հայաստանը 2-րդ անգամ բա-անվեց Պարսկաստանի և Բյուզանդիայի միջև 591թ. կնքված հաշտության պայմանագրով: Բյուզանդիային անցան Տուրուբերան և Այրարատ նահանգների մեծ մասը: Հայաստանի քաղաքական անջատվածությունն ավելի խորացավ, դժվարացան տարբեր շրջանների միջև տնտեսական կապերը:

**Հարց 16. Հայաստանը արաբական տիրապետության շրջանում**

630-ական թթ.ին Արաբական թերակղզու ցեղերը միավորվեցին Մուհամմեդ մարգարեի քարոզչությամբ առաջացած նոր կրոնի՝ Իսլամի դրոշի ներքո, ստեղծեցին Արաբական խալիֆայությունը: Նվաճումների միջոցով այն վերածվեց աշխարհակալ տերության, որի հարվածների տակ ընկավ նաև Պարսկաստանը 637թ.: 640թ. արաբական զորքը առաջին անգամ մտավ Հայաստան, գրավեց Դվինը, երկիրը մատնեց ավատառության, շատերին գերեվարեցին: 643թ. արաբները 2-րդ անգամ մտան Հայաստան՝ հասնելով Այրարատ նահանգ: Հայոց սպարապետ Թեոդորոս Ռշտունին պարտության մատնեց արաբական մի զորաջոկատի: Արաբները չկարողացան հաստատվել Հայաստանում: Նրանք միայն հետախուզական, ավարառուական նպատակներ էին հետապնդում: Արաբական զորապետների հետ հայ նախարարաների կնքած պայմանագրերով հայերը պահպանեցին իրենց հողատիրական իրավունքներն ու իշխանությունը:652 թ. Թ.Ռշտունին արաբների հետ կնքեց պայմանագիր, որով Հայաստանը պարտավորվում էր հարկ և զորք տալ արաբներին: Փոխարենը նրանք Հայաստանում չպետք է զորք տեղակայեին: Բյուզանդիայի կայսրը հայերից պահանջեց հրաժարվել այդ պայմանագրից: Մերժում ստանալով, նա 100.000-անոց զորքով արշավեց Հայաստան և հասավ Դվին: Արաբական օժանդակ զորամասի և հայոց այրուձիի միջոցով Թեոդորոս Ռշտունին բյուզանդացիներից մաքրեց Հայաստանի մեծ մասը:

655թ. հայ նախարարները օգտվելով Արաբական խալիֆայությունում բռնկված ապստամբությունից, Հայաստանից արաբական զորքերի հեռացումից, կապերը խզեցին արաբների հետ: Բյուզանդիայի գիտությամբ հայոց իշխան հռչակվեց Համազասպ Մամիկոնյանը: Բայց 660-ական թթ. հայոց իշխան Գրիգորի (Համազասպի եղբայր) օրոք հայերը հակվեցին արաբների կողմը: Արաբները Հայաստանը վերջնականապես նվաճեցին 701թ.-ին: Նրանք Հայաստանը , Վրաստանը և Աղվանքը միավորեցին մեկ վարչական միավորի մեջ և այն կոչեցին Արմենիա, որի կենտրոնը սկզբում Դվինն էր, հետո՝ Պարտավը:

**Հարց 17. Ազատագրական պայքարը արաբական տիրապետության դեմ 7-9 դարերում**

Արմենիան կառավարում էր արաբ ոստիկանը: Առաջին ոստիկանը ծանրացրեց Հայաստանի հարկերը, ջանաց սահմանափակել հայ նախարարների իրավունքները: Ի պատասխան նրա բռնությունների, 703թ. հայ նախարարները սպարապետ Սմբատ Բագրատունու գլխավորությամբ ապստամբեցին և Արաքսի ափին, Վարդանակերտ ավանում ջարդեցին արաբ պատժիչ զորամասին: 705թ.-ին ոստիկանի փոխանորդը դաժան հաշվեհարդար տեսավ հայ նախարարների նկատմամբ, խաբեությամբ հավաքելով Նախիջևանի և Խրամ ավանի եկեղեցիներում, մոտ 800 հոգու ողջակիզեցին: 748թ. հայերի նոր ապստամբությունը, որը ղեկավարում էին Գրիգոր և Մուշեղ Մամիկոնյանները ճնշվեց արաբների կողմից: Ավելի հուժկու բնույթ ուներ հայերի 774-775թթ.ապստամբությունը, որն ուղղված էր խալիֆայության բռնացումների, ծանր հարկերի և կրոնական հալածանքների դեմ: Շարժումը սկսվեց Կումայրի ավանից, Արտավազդ և Մուշեղ Մամիկոնյանների գլխավորությամբ: Հայերը սկզբում մի քանի հաղթանակ տարան, սակայն թշնամու գերակշիռ քանակի և հայերի ոչ միասնաբար պայքարի պատճառով 775թ. ապրիլի 15-ին Արճեշի ճակատամարտում արաբները հաղթեցին: Հայերը 2-րդ անգամ պարտություն կրեցին Արձնի գյուղի մոտ տեղի ունեցած ճակատամարտում, տալով 3000 զոհ: Հայաստանում նոր հուժկու ապստամբություն բռնկվեց 850թ.: Խալիֆան Յուսուֆ զորապետի գլխավորությամբ Հայաստան ուղարկեց մեծ զորաբանակ: Հայերը խութեցի Հովնանի գլխավորությամբ ջախջախեցին խալիֆայի զորքը՝ սպանելով Յուսուֆին: Կատաղած այդ պարտությունից՝ խալիֆան Հայաստան ուղարկեց թուրք Բուղա զորապետին՝ 100.000-անոց թուրքական վարձկան զորքով, 851թ.: Բուղան դաժանորեն պատժեց ապստամբներին: Բուղային հաջողվեց ձերբակալել հայ նախարարների մեծ մասին և աքսորել Արաբիա: Բայց 855թ. նա ստիպված հեռացավ Հայաստանից, որտեղ շարունակեցին իշխել հայ նախարարները:

**Հարց 18. Հայկական մշակույթը V-VIII դարերում**

V-դարը հայ մշակույթի պատմության ոսկեդարն է: Մեսրոպ Մաշտոցը հղացավ հայերեն գրեր ստեղծելու գաղափարը, որին հաղորդակից դարձրեց Վռամշապուհ արքային և Սահակ կաթողիկոսին:

Մաշտոցը և Սահակ Պարթևը առաջին անգամ թարգմանեցին Աստվածաշունչը, որը դարձավ նաև առաջին հայերեն դասագիրքը: V դարում բուռն զարգացում ապրեց նաև հայ պատմագրությունը: Մաշտոցի աշակերտ Կորյունը գրեց «Վարք Մաշտոցի» գործը, որտեղ տրված է Մաշտոցի գործունեության պատմությունը: Հայ պատմագիտական միտքը նոր աստիճանի հասցրեց պատմահայր Մովսես Խորենացին: Նրա «Հայոց պատմություն»-ը երկար դարեր դպրոցներում օգտագործվել է որպես դասագիրք: Պատմագիր Եղիշեն գրել է «Վարդանի և Հայոց պատերազմի մասին» գիրքը, որտեղ պատմվում է հայերի 450-451թթ. ազատագրական պատերազմի մասին: VII դարի պատմագիրներ Սեբեոսի և Մովսես Կաղանկատվացու պատմական գրքերում նկարագրված են հայոց պատմության կարևոր դեպքերը: VIII դարի պատմագիր Ղևոնդը իր «Պատմություն» երկում ներկայացրել է 620-ից 780-ականը ընկած ժամանակաշրջանի հայոց պատմությունը: Մեզ է հասել նաև Եզնիկ Կողբացու «Եղծ աղանդոց» աշխատությունը: V-VI դարերի փիլիսոփա Դավիթ Անհաղթը «Սահմանք իմաստասիրության» և այլ աշխատությունների մեջ պարզաբանում է փիլիսոփայության նպատակը և իմաստը: VII դարում Անանիա Շիրակացին Հայաստանում առաջինը զարգացրեց ճշգրիտ գիտությունները: V-VIII դարերում զարգացավ նաև հայ ճարտարապետությունը: Կառուցվեցին շքեղ պալատներ, դղյակներ, պաշտամունքային կառույցներ՝ վանքեր, եկեղեցիներ: VII դարում Էջմիածնում կառուցվել է Հռիփսիմե և Գայանե եկեղեցիները: VII դարում կառուցվեցին նաև կլոր հիմքով եկեղեցիներ, օրինակ Զվարթնոց եռահարկ եկեղեցին: V-VI դարերում սկզբնավորվեց հայ մանրանկարչությունը: Նկարազարդվեցին գրքերը:

**Հարց 19. ՄԵՍՐՈՊ ՄԱՇՏՈՑԸ և Հայկական գրերի ստեղծումը**

Մեսրոպ Մաշտոցը ծնվել է Տարոն գավառի Հացեկաց գյուղում 361թ.: Երիտասարդ հասակում նա սովորում է հունարեն և ասորերեն լեզուները, ծառայում է հայոց արքունիքում՝ Վաղարշապատում: Եղել է նաև զինվոր: Այնուհետև դառնում է հոգևորական: Իր աշակերտների հետ նա գնում է Հայաստանի Գողթան գավառում քրիստոնեություն քարոզելու: Այդ ընթացքում նա համոզվում է, որ ազգային գիր ունենալը անհրաժեշտություն է: Մաշտոցը վերադառնում է Վաղարշապատ՝ Սահակ Պարթևի մոտ, որը ևս հայոց այբուբենի մասին էր մտածում: Նրանց օգնում է Վռամշապուհ թագավորը: Մաշտոցին իր մի քանի աշակերտների հետ ուղարկեցին Միջագետքի Եդեսիա քաղաքը: Եդեսիայում հայերեն գրեր հնարելով, Մաշտոցն անցավ բյուզանդական սահմաններում գտնվող Սամոսատ քաղաք, որտեղ հույն գեղագրի օգնությամբ վերջնական տեսքի բերեց հայերեն 36 տառերը, դրանց անուններ տվեց՝ դասավորելով հունական այբուբենի ձևով: Նա իր աշակերտների հետ անմիջապես թարգմանում է աստվածաշնչից մի քանի հատված, ապա վերադառնում է Հայաստան: Վաղարշապատում նրանց ցնծությամբ են դիմավորում: Սկսվում է նորաստեղծ այբուբենի ուսուցման գործը: Ստեղծվում են հայկական ազգային դպրոցներ: Սակայն Մաշտոցի գործունեությունը չի սահմանափակվում Հայաստանի տարածքով: Նա անցնում է հարևան Վրաստան և Աղվանք, տեղի գիտունների հետ միասին ստեղծում է վրացերեն և աղվաներեն տառերը:

Մաշտոցին դասում են հայոց սրբերի շարքին: Նա մահանում է 440թ.՝ 80 տարեկան հասակում: Նրա գերեզմանը գտնվում է Օշական գյուղում:

**Հարց 20. Հայկական պետականության վերականգնումը Բագրատունիների օրոք**

850-851թթ. Հայաստանում բռնկված ժողովրդական ապստամբություններից հետո թուլացած խալիֆայությունը քիչ էր խառնվում Հայաստանի ներքին գործերին: Օգտվելով դրանից՝ հայ նախարարները ընդլայնեցին իրենց իրավունքները: Հատկապես մեծ դեր սկսեցին խաղալ Բագրատունի, Սյունաց և Արծրունի տոհմերը: Աշոտ Բագրատունին միավորեց հայ նախարարներին և դարձավ երկրի գերիշխող տերը: 855թ. խալիֆան նրան ճանաչեց հայոց սպարապետ, 862թ-ին՝ Հայաստանի իշխանաց-իշխան, նրան վերապահելով հարկեր հավաքելու իրավունքը: Հայաստանում արաբ ոստիկանի իշխանությունը դարձավ ձևական և 875թ. լրիվ վերացվեց: Աշոտ Բագրատունին դարձավ անթագակիր արքա: 885թ. նրան թագ ուղարկեց արաբական խալիֆան, ապա հայոց թագավոր ճանաչեց նաև Բյուզանդիայի կայսրը: Հայոց սպարապետ կարգվեց Աշոտի եղբայր Սմբատը: Այդպիսով Բագրատունիները 428թ. ընդհատված հայոց պետականությունը վերականգնեցին:

Աշոտ I-ը 885-890թթ. իր թագավորության մեջ միավորեց հայկական հողերը: Նրա նստավայրն էր Բագարան ավանը: Նրան էին ենթարկվում նաև Հայաստանի արաբական ամիրաները: Աշոտն ստեղծեց հզոր բանակ: Վերականգնվեցին նախարարական տոհմերի ժառանգական արտոնությունները: Աշոտ I-ին հաջորդեց որդին՝ Սմբատ I-ը (890-913թթ.):

**Հարց 21. Պայքար Բագրատունիների թագավորության պահպանման և**

**Ամրապնդման համար: Սմբատ Ա., Աշոտ Բ.:**

Սմբատ Ա-ի գահակալության տարիներին (890-913թթ.) Արաբական խալիֆան թեև թագ ուղարկեց նրան, բայց միաժամանակ Ատրպատականի ամիրա Ափշինին իրավունք տվեց հավաքել Հայաստանի հարկերը: Ափշինը փորձեց զենքի ուժով իրականացնել հարկահավաքությունը: Սակայն նրա զորքը 894թ. Դողս գյուղում (Էջմիածնի մոտ) ծանր պարտություն կրեց և հեռացավ Հայաստանից: Խալիֆան շարունակում էր Սմբատից հարկ պահանջել: Հայաստանի վիճակը հատկապես վատացավ 901թ.-ից հետո, երբ Ատրպատականի ամիրա դարձավ Յուսուֆը: Նա 908թ. Վասպուրականի իշխան Գագիկ Արծրունուն ճանաչելով Վասպուրականի թագավոր, գրավեց իր կողմը և մեկ տարի հետո նրա օգնությամբ ներխուժեց Հայաստան: Գ.Արծրունին ուշացումով զգաց իր սխալը և զենքն ուղղեց Յուսուֆի դեմ: Սակայն որոշ թուլամորթ հայ նախարարներ օգնում էին Յուսուֆին, խիստ ծանրացնելով հայոց թագավորի դրությունը: Յուսուֆը սկսեց անխնա ասպատակել երկիրը: Սմբատ I-ը ստիպված հանձնվեց Յուսուֆին, ով խոշտանգելով նրան սպանել տվեց (914թ.), մարմինը խաչելով Դվինի դարպասներից մեկի վրա: Սմբատ I-ին հաջորդեց Աշոտ II-ը, ով իր քաջության և մեծ կամքի համար ստացավ «երկաթ» պատվանունը: Աշոտ Երկաթը թագավորեց 914-929թթ., մայրաքաղաքը դարձրեց Երազգավորս գյուղաքաղաքը: Աշոտ Երկաթին հաջողվեց նորից միավորել երկիրը, որը մաքրեց թշնամիներից և ձեռք բերեց լիակատար անկախություն: Նա չճանաչեց Ատրպատականի տիրոջ և խալիֆայի գերիշխանությունը և այլևս հարկ չմուծեց նրանց: Երկրում հաստատված խաղաղությունը շարունակվեց նաև Աշոտ Երկաթի եղբոր՝՝ Աբասի (929-953)թագավորության տարիներին:

**Հարց 22. Բագրատունիների թագավորության վերելքը (928-1020)**

Աշոտ Երկաթին հաջորդեց նրա եղբայր Աբասը (929-953թթ.), որի թագավորության տարիներին շարունակվեց Աշոտ Երկաթի: Սմբատ Ա-ի գահակալության տարիներին շարունակվեց Աշոտ II-ի հաստատած խաղաղությունը: Նա Հայաստանի մայրաքաղաքը դարձրեց Կարսը: Աբասը Կարսում կառուցեց Առաքելոց եկեղեցին (այն այժմ վերածվել է մզկիթի): Նրան հաջորդեց Աշոտ III Ողորմածը ()953-977թթ. ): Նրա օրոք Հայաստանը բուռն վերելք ապրեց: 961թ. Անին հռչակվեց Բագրատունյաց թագավորության մայրաքաղաք: 963թ. այն պարսպապատվեց: Կարճ ժամանակամիջոցում Անիում վեր խոյացան շքեղակառույց շինություններ: Հայ որոշ նախարարներ տնտեսապես զորանալով, ստեղծեցին իրենց տեղական թագավորությունները (Վանանդ գավառում՝ Կարս կենտրոնով, Գուգարքում՝ Լոռե մայրաքաղաքով, Սյունիքում՝ Կապան մայրաքաղաքով): Այս թագավորությունները թեև ընդունում էին Բագրատունի թագավորների գերիշխանությունը, բայց հաճախ նաև խախտում էին երկրի միասնությունը:

Գագիկ առաջինին (990-1020) հաջողվեց վերականգնել Հայաստանի միասնությունը: Նրա օրոք Բագրատունյաց թագավորության հզորությունը խիստ աճեց: Դրան նպաստեց Վահրամ Պահլավունի սպարապետի ներդրած մեծ ջանքերը: Երկրի սահմանները ընդարձակվեցին, ոչ մի թշնամի չէր հանդգնում ձեռք բարձրացնել Հայաստանի վրա: Գագիկ առաջինը Տայք նահանգի զորաջոկատի օգնությամբ 998թ. Ծումբ գյուղի մոտ ջախջախեց Ատրպատականի զորքին: Տևական խաղաղության շնորհիվ երկիրը բարգավաճեց, Անիում կառուցվեցին հոյակերտ շենքեր, մայր տաճարը, այլ եկեղեցիներ, իջևանատներ, կամուրջներ:

**Հարց 23. Բագրատունիների թագավորության տրոհումը, թուլացումը, անկումը**

1020թ. Գագիկ առաջինի մահից հետո նրան հաջորդեց ավագ որդին՝ Հովհաննես-Սմբատը (1020-1041թթ.), որը վախենալով Բյուզանդիայի դավերից, կազմեց մի կտակ, ըստ որի՝ իր մահից հետո Անին և հարակից շրջանները հանձնվելու էին Բյուզանդիային: 1022թ. հայոց կաթողիկոս Պետրոս Գետադարձը այդ կտակը հանձնեց Տրապիզոն ժամանած Վասիլ II կայսրին: Հովհաննես-Սմբատը մահվանից հետո՝ 1041թ., բյուզանդասեր հայ մեծամեծները կաթողիկոսի և Վեստ Սարգիս իշխանի գլխավորությամբ պայքարում էին Անին Բյուզանդիային հանձնելու համար, իսկ հայրենասեր ուժերը համախմբվեցին Վահրամ Պահլավունու շուրջը և ջախջախեցին Անիի վրա հարձակված 100.000-անոց բյուզանդական բանակին: 1042թ. Սպարապետ Վ.Պահլավունին հայոց թագավոր հռչակեց Հովհաննես-Սմբատի եղբորորդի 18-ամյա Գագիկ II-ին (1042-1045թթ), որը 1043թ. Բջնի ամրոցի մոտ հաղթեց թուրքական ցեղերին և սանձեց բյուզանդասեր հայերին: 1044թ. բյուզանդական զորքերը կրկին հարձակվեցին Անիի վրա, սակայն Սպարապետ Վ.Պահլավունին Գագիկ II-ը պարտության մատնեցին նրանց: Բյուզանդիայի կայսրը դրանից հետո Վեստ Սարգսի խորհրդով Գագիկ II-ին հրավիրեց Կոստանտինոպոլիս, իր հետ խորհրդակցելու: Գագիկը հրաժարվեց գնալ, բայց Վեստ Սարգիսը և Կաթողիկոսը նրան համոզեցին գնալ, իսկ իրենք իրենց վստահված Անիի դարպասների բանալիները ուղարկեցին կայսրին: Կայսրը Գագիկին առաջարկեց Անին զիջել իրեն, իսկ փոխարենը ստանալ կալվածքներ Բյուզանդիայում: Գագիկը մի քանի անգամ մերժեց, բայց ի վերջո ճարահատյալ համաձայնվեց: Անիի պաշտպանները խիստ հուսաբեկված 1045թ. առանց դիմադրության Անին հանձնեցին Բյուզանդիային: Այսպիսով դադարեց գոյություն ունենալուց Հայոց Բագրատունիների թագավորությունը:

**Հարց 24. Հայաստանի նվաճումը սելջուկ-թուրքերի կողմից:**

1048թ. սելջուկ-թուրքերը Պարսկաստանի զգալի մասը գրավելուց հետո Ատրպատականից ներխուժեցին Հայաստան,1049թ. երկրորդ անգամ մտան Հայաստան, որը այդ ժամանակ գտնվում էր Բյուզանդիայի տիրապետության տակ: Բյուզանդական զորքերը հայերի և վրացիների հետ փորձեցին մարտնչել հայոց սահմանները պաշտպանելու համար, սակայն բյուզանդական զորքի մի մասը հեռացավ մարտադաշտից, որի հետևանքով թշնամին հաղթանակ տարավ: 1054թ. սելջուկները կրկին արշավեցին Հայաստան՝ Տուղրիլի գլխավորությամբ: Այս անգամ հայերը Կարին, Կարս և մանազկերտ քաղաքների մոտ դիմագրավեցին նրանց և ստիպեցին հեռանալ Հայաստանից: 10 տարի հետո սելջուկ-թուրքական զորքերը Ալփ-Արսլանի գլխավորությամբ վերստին արշավեցին Հայաստան: Գրավեցին Անին, կոտորելով նրա բնակչությանը, տիրելով Հայաստանի մեծ մասին, որտեղ հաստատվեցին եկվոր թուրքական ցեղերը: Կարսի, Լոռիի, Սյունիքի հայկական թագավորություններն ընդունեցին Ալփ-Արսլանի գերիշխանությունը:

**Հարց 25. Հայ-վրացական զինակցությունը սելջուկ-թուրքերի դեմ մղած պայքարում:**

XII դարում մասնատված սելջուկ-թուրքական պետության դեմ պայքար ծավալեց Վրաստանը, որը կարողացավ թոթափել նրա լուծը և վերականգնել վրաց Բագրատունիների թագավորությունը: Վրաց թագավոր Դավիթ Շինարարը (1089-1125թթ.) համալրեց իր զորքը հայ իշխանական տների մարտիկներով: Հայ-վրացական զինակցությունը ավելի ուժեղացավ Թամար թագուհու (1184-1213թթ.)օրոք: 1185թ. վրաց զորքի գլխավոր հրամանատար նշանակվեց Զաքարյան հայկական տոհմից Սարգիսը, որը ժառանգական տիրույթ ստացավ Լոռին: 1192թ. վրաց զորքի գլխավոր հրամանատար նշանակվեց Սարգսի ավագ որդին՝ Զաքարեն: Զաքարեի եղբայր՝ Իվանեն նշանակվեց վրաց թագուհու առաջին խորհրդական: Հայ-վրացական զորքերը Զաքարեի առաջնորդությամբ 1196թ. ազատագրեցին Արցախը, Սյունիքը, Սևանալճի ավազանը, 1199թ-ին՝ Անին: 1210թ. Զաքարեն պարտության մատնեց Խլաթի ամիրայությանը, գրավեց Կարսը և հասնելով Վանա լճի ափերին, շարժվեց առաջ: Ազատագրվեցին Բագրևանդը, Վասպուրականի և Տուրուբերանի զգալի մասը: Զաքարեն ստիպված հարձակումը դադարեցրեց Արճեշի տակ եղբոր՝ Իվանեի անզգուշաբար գերի ընկնելու պատճառով: Զաքարեն վախճանվեց 1212թ.: Նրան փոխարինեց Իվանեն:

**Հարց 26. Կիլիկիայի հայկական իշխանությունը:**

Կիլիկիան գտնվում է Միջերկրական ծովի հյուսիսարևելյան կողմում: Այն բաժանված է դաշտային և լեռնային մասերի: Կիլիկիայում հայերը հաստատվել են դեռևս մ.թ.ա. 2-րդ դարում Տյգրան Մեծի ժամանակ: Հայերի թիվը Կիլիկիայում խիստ մեծացավ սելջուկ-թուրքերի կողմից Հայաստանը գրավելուց հետո: Քանի որ Կիլիկիայում հայերը կազմեցին մեծամասնություն, ուստի այնտեղ ստեղծվեց հայկական միշխանություն, որը հիմնվեց Լեռնային Կիլիկիայում 1080թ. Ռուբենի կողմից և այն կոչվեց Ռուբինյան իշխանություն: Բյուզանդացիները անընդմեջ հարձակումներով փորձում էին գրավել Կիլիկիան, սակայն հայերը դաշինք կնքելով հարևան Իկոնիայի սելջուկյան սուլթանի հետ, իրենց հողերը լիովին մաքրեցին բյուզանդացիներից, որոնք ստիպված ճանաչեցին նրա իշխանությունը:

**Հարց 27. Կիլիկիայի հայկական թագավորության(ԿՀԹ) հռչակումը:**

**ԼԵՎՈՆ Բ.:**

Կիլիկիայի հայկական իշխանությունը իր հզորության գագաթնակետին հասավ Լևոն Բ-ի օրոք (1187-1219թթ.), երբ օրակարգի հարց դարձավ Կիլիկիայի իշխանությունը թագավորության վերածելու խնդիրը: 1189թ. խաչակրաց երրորդ արշավանքի ժամանակ Լևոն II-ը պարենով օգնեց խաչակիրներին, որոնք խոստացան ճանաչել նրան հայոց թագավոր: 1196թ. Գերմանիայի Հենրիխ VI կայսրը թագ ուղարկեց Լևոնին, որը թագ ստացավ նաև Բյուզանդիայի կայսրից, Բաղդատի Խալիֆայից և Հռոմի պապից: 1198թ. Տարսոն քաղաքում Լևոնը հայոց կաթողիկոսի և Հռոմի պապի ներկայացուցչի կողմից օծվեց հայոց թագավոր, որով իսկ Կիլիկիայի իշխանությունը վերածվեց հայոց թագավորության: Լևոնը ստեղծեց 80.000-անոց բանակ, առևտրական նավատորմ, թողարկեց ոսկե և արծաթե դրամ, կարգի բերեց ճանապարհները, բացեց դպրոցներ: Լևոն II-ի ժամանակ Կիլիկիայի հայոց թագավորությունը Միջերկրական ծովում ուներ 500կմ երկարությամբ ծովափ:

**Հարց 28. Կիլիկիայի հայկական թագավորությունը(ԿՀԹ) 13-14դարերում:**

Լևոն II-ը արու զավակ չուներ, ուստի իր մահվանից քիչ առաջ թագաժառանգ նշանակեց իր մանկահասակ դստերը՝ Զաբելին, նրան խնամակալ կարգելով Կոնստանդին իշխանին, որը Լևոնի մահվանից հետո կառավարեց երկիրը: Նա իր 13-ամյա որդուն՝ Հեթումին, 1226թ. ամուսնացրեց Զաբելի հետ և հռչակեց հայոց թագավոր, որով իսկ հիմք դրվեց Հեթումյան դինաստիային: Հեթում I-ը (1226-1270) իր ավագ եղբորը՝ Սմբատին կարգեց սպարապետ, մյուս եղբայրներին նշանակեց պետական կարևոր պաշտոններում: 1243թ. Կիլիկիային մոտեցան մոնղոլ-թուրքական նվաճողները: Հեթում I-ը դաշինք կնքեց մոնղոլ զորապետի հետ, որի շնորհիվ մոնղոլները չմտան Կիլիկիա: 1246թ. Սմբատ սպարապետը մեկնեց մոնղոլական մեծ խանի մոտ: Դաշինքն ամրապնդվեց 1254թ., երբ Հեթումը Հայաստանի վրայով մեկնեց Մոնղոլիա՝ մեծ խանի մոտ, որը ճանաչեց Կիլիկյան թագավորության անկախությունը: 1266թ. Եգիպտոսը ծանր պարտության մատնեց հայոց զորքին, գրավեց Սիսը և այլ շրջաններ: 1268թ. Եգիպտոսի հետ կնքվեց հաշտության, իսկ մոնղոլների հետ կնքած պայմանագիրը այլևս ձևական բնույթ էր կրում:

Հայոց վերնախավը օգնության ակնկալիքով դիմեց Հռոմի պապին, եվրոպական քագավորներին, ինչը զայրացրեց Եգիպտոսին և նա խախտելով 1268թ. կնքած պայմանագիրը հարձակվեց Կիլիկիայի վրա: Հայերը կրկին դիմում հղեցին Եվրոպա: Հռոմի պապը խոստացավ օգնել, եթե հայերը ընդունեին կաթոլիկություն: 1307թ. Լևոն IV-ը Սիսում գումարեց ժողով, որտեղ, հակառակ ժողովրդի կամքին, ընդունվեց Պապի առաջարկը: Կիլիկիայում առաջացան երկու՝ միմյանց հակադիր խմբավորումներ՝ ունիթոռներ (կաթոլիկության կողմնակիցներ) և հակաունիթոռներ (հակակաթոլիկության), որոնց միջև ընթացող սուր պայքարը վատթարացրեց երկրի վիճակը: Եգիպտոսը 1321թ. կրկին հարձակվեց և ծանր պարտության մատնեց Կիլիկիային: 1337թ. Եգիպտոսի հետ կնքած նոր պայմանագրի համաձայն Կիլիկիան կորցրեց մեծ մասը և ավելի թուլացավ: 1342թ. վախճանվեց Հեթումյան արքայատոհմի վերջին թագավորը՝ Լևոն V-ը (1320-1342թթ.): Քանի որ Լևոն V-ը արու զավակ չուներ, ուստի ունիթոռները Կիպրոս կղզուց հրավիրեցին Լուսինյան տոհմից Գվիդոնին, որը 1343թ. օծվեց հայոց թագավոր՝ Կոստանդին III անունով: Սակայն 1345թ. հայ իշխանները ապստամբեցին և սպանեցին նրան և իր համախոհներին՝ գահը հանձնելով Հեթումյանների ազգական, Ճկեր գավառի Նղիր բերդի տեր Կոստանդին IV-ին (1345-1363թ.թ.): Երկրի վիճակը նրա օրոք ավելի վատթարացավ: Կիլիկիան անընդմեջ հարձակումների և պարտության էր մատնվում արտաքին թշնամիների կողմից: 1375թ. ապրիլի 22-ին Եգիպտոսի և Հալեպի ամիրայությունների զորքերը գրավեցին Սիսը, որը և վերջ դրեց Կիլիկիայի հայկական թագավորությանը: Լևոն VI-ը գերվեց և տարվեց Եգիպտոս, յոթ տարի հետո ազատվեց և մեկնեց Փարիզ, որտեղ էլ վախճանվեց 1393թ.:

**Հարց 29. Մոնղոլական տիրապետությունը Հայաստանում**

13-րդ դ. սկզբին մոնղոլների առաջնորդ Չինգիզ խանը Չինաստանի հյուսիսը նվաճելուց հետո գրավեց Միջին Ասիան, Իրանը: 12. Մոնղոլական զորքերը Չարմաղանի գլխավորությամբ գրավեցին Աղվանքը և Հյուսիսային Հայաստանը: Զաքարյան իշխանության, Սյունիքի և Արցախի տերերը ստիպված ընդունեցին մոնղոլների գերիշխանությունը` պահպանելով իրենց կիսանկախ վիճակը: Յոթ տարի հետ մոնղոլ-թաթարները 1243թ. վերստին արշավեցին Հայաստան` կոտորածի և ավերածության ենթարկելով այն: Նրանք Հայաստանի հարավային և արևմտյան նահանգներից կազմեցին «Մեծ Հայք» վիլայեթը` Կարին կենտրոնով: Հայոց եկեղեցին մեծ արտոնություններով օժտվեց մոնղոլների օրոք: Ավերվում էին հայ ֆեոդալների ամրոցները, դղյակները, բայց եկեղեցիները, վանքերը կանգուն էին մնում: Մոնղոլների ժամանակ հայ բնակչությունը ենթարկվեց ծանր հարկահանության: Գանձում էին 16 տեսակ հարկ: Հաճախ նույն հարկը վերցնում էին 3 անգամ: Անվճարունակ հարկատուից խլում էին տունուտեղը, երեխային:

1256թ. Մոնղոլ զորապետ Հուլավուն ստեղծեց մի պետություն` Թավրիզ կենտրոնով, որն ընդգրկում էր Իրանը, Հայաստանը, Արևելյան Վրաստանը, Միջագետքը և փոքր Ասիայի մի մասը: Հայաստանի դրությունն ավելի ծանրացավ 14-րդ դ.սկզբին, երբ մոնղոլական Ղազան խանը մահմեդականությունը դարձրեց պետական կրոն:

1330-40-ական թվականներին մոնղոլական պետությունը մասնատվեց:

**Հարց 30. Թուրք-պարսկական պատերազմները և Հայաստանի բաժանումը:**

16-րդ դարի սկզբին Օսմանյան թուրքիայի և Սեֆյան Պարսկաստանի միջև մղվող երկարատև և ավերիչ պատերազմի թատերաբեմ էր դարձել Հայաստանը: 1514 թ. Թուրքիան հարձակվեց Պարսկաստանի վրա: Պարսից զորքը պարտվեց և Թուրքիային զիջեց Հայաստանը, Կիլիկիան, Միջագետքը, Ատրպատականի զգալի մասը: Պատերազմն ընդհատումներով շարունակվեց մինչև 1555թ., երբ Ամասիա քաղաքում կնքեցին հաշտության պայմանագիր, որով Հայաստանն առաջին անգամ բաժանվեց Օսմանյան Թուրքիայի և Սեֆյան Պարսկաստանի միջև: Հայկական պար լեռնաշղթայից հյուսիս մնաց Պարսից տիրապետության տակ, իսկ հարավային շրջանները անցան Թուրքիային: Սակայն Թուրքիան դրանով չգոհացավ: 1578թ. նա վերստին հարձակվեց Պարսկաստանի վրա: Պարսկաստանը կրկին պարտվեց և 1590թ. Կնքված հաշտությամբ թշնամուն զիջեց Հայաստանը, Անդրկովկասը և Ատրպատականի մեծ մասը:

Աղետահար հայությունը ի վիճակի չէր սեփական ուժերով պայքարել դաժան բռնապետերի դեմ, այդ պատճառով հայացքն ուղղեց հավատակից Եվրոպային: Առաջին անգամ 1549թ. կաթողիկոս Ստեփանոս Սալմաստեցին, ապա 1562թ. Միքայել Սեբաստացի կաթողիկոսը պատվիրակություն ուղարկեցին Եվրոպա: Սակայն խոստումներից բացի ոչինչ չստացան: Եվրոպան կողմ էր թուրք-պարսկական պատերազմին, ինչը թույլ չէր տա թուրքիային ուժերը դուրս բերել Եվրոպայի դեմ:

1605թ. պարսիկները վճռական հաղթանակ տարան թուրքերի դեմ: Պատերազմը ընդհատումներով շարունակվեց մինչև 1639թ., երբ Կ.Պոլիսում կնքած հաշտությամբ Հայաստանը 2-րդ անգամ բաժանվեց Թուրքիայի և Պարսկաստանի միջև: Արևմտյան Հայաստանը անցավ Թուրքիային, իսկ Արևելյան մասը`Պարսկաստանին:

**Հարց 31. Հայաստանի ազատագրության հարցը և Իսրայել Օրին:**

XVII դ. Վերջերին հայ ազատագրական պայքարը որոշ աշխուժացում ապրեց: 1677թ. հայոց կաթողիկոս Հակոբ Ջուղայեցին Էջմիածնում գումարեց գաղտնի ժողով` հայ մելիքների մասնակցությամբ: Որոշեցին Հռոմի պապի մոտ օգնություն խնդրելու համար պատվիրակություն ուղարկել: Բայց կաթողիկոսի մահը խափանեց դրա իրագործումը: Պատվիրակներից մեկը 18-ամյա Իսրայել Օրին էր, ով մեկնեց Եվրոպա, Եղավ Գերմանիայում, որտեղ Պֆալցի իշխանության տեր Հովհան Վիլհելմին հորդորեց ազատագրել Հայաստանը և դառնալ նրա թագավորը: Վիլհելմը տվեց իր համաձայնությունը, միայն այն պայմանով, որ հայ մեծամեծները դրա վերաբերյալ տան իրենց համաձայնությունը: 1699թ. ծպտված Իսրայել Օրին վերադարձավ հայրենիք, իր հետ բերելով Վիլհելմի խոստումնալից նամակը: Ի.Օրին վերադարձավ Պֆալց և Վիլհելմին ներկայացրեց Հայաստանի ազատագրման իր ծրագիրը, որի համաձայն Պֆալցի զարքը Ռուսաստանի վրայով մտնելով Անդրկովկաս և միանալով հայ-վրացական զորքին, պետք է ազատագրեր Հայաստանը: Հենց այդ ժամանակ եվրոպական պետությունները հաշտություն կնքեցին Թուրքիայի հետ, ուստի Հայսատանի համար չէին վերսկսի պատերազմը: Թուրքիայի դեմ պատերազմը շարունակեց միայն Ռուսաստանը: 1701թ. Ի.Օրին Վիլհելմի լիազորագրերով մեկնեց Մոսկվա, եղավ Պետրոս առաջինի մոտ, նրան ներկայացրեց Հայաստանի ազատագրման իր ծրագիրը: Այդ ժամանակ Ռուսաստանը պատերազմում էր Շվեդիայի դեմ: Պետրոս առաջինը խոստացավ, հյուսիսային պատերազմը ավարտելուց հետո մտնել Անդրկովկաս: Նա Օրուն շնորհեց գնդապետի կոչում և հետախուզական նպատակներով ուղարկեց Պարսկաստան: 1711թ. Ռուսաստան վերադառնալիս նա անսպասելիորեն վախճանվեց Աստրախանում:

**Հարց 32. Հայկական մշակույթը X-XIV դարերում:**

IX-դարի երկրորդ կեսից ձեռք բերված խաղաղության շնորհիվ ծաղկում ապրեց հայ մշակույթը: Բացվեցին բազմաթիվ դպրոցներ: X-XIII-դարերում կրթական խոշոր կենտրոն էր ԱՆԻՆ, որտեղ գործում էր բարձրագույն դպրոց` վարդապետարան: Հայտնի էին նաև Կարսի, Սանահինի, Նարեկավանքի, Գեղարդավանքի, Հաղարծին և Նոր Գետիկ վանքերում գործող դպրոցները: Նշանավոր էր հատկապես Գլաձորի համալսարանը: Այն հիմնել է Եսայի Նշեցին: Գլաձորի համալսարանի ավանդույթները շարունակեց XIVդ. գործող Տաթևի համալսարանը:

Վերելք ապրեց նաև գրականությունը: Գրիգոր նարեկացին գրեց «Մատյան ողբերգության» հանճարեղ պոեմը: Ֆրիկը հայտնի է իր քնարաշունչ տաղերով, Ներսես Շնորհալին XII դ. Գրեց «Ողբ Եդեսիո» պատմական պոեմը, XIII-դարի հայտնի առակագիրներ են Մխիթար Գոշը, Վարդան Այգեկցին: Մխիթար Գոշը XII դարի վերջին ստեղծեց «Հայոց դատաստանագիրքը»: X դարի խոշոր պատմիչներ են Կիրակոս Գանձակեցին, Ստեփանոս Օրբելյանը, Արիստակես Լաստիվերտցին և այլն: Զարգացում ապրեց նաև հայ փիլիսոփայական միտքը (Գրիգոր Մագիստրոս, Հովհան Որոտնեցի, Գրիգոր Տաթևացի): Զարգացավ նաև բժշկագիտությունը:

Մեծ կատարելության հասավ ճարտարապետությունը: Անիում գլխավոր ճարտարապետն էր Տրդատը, որի նախագծերով կառուցվեցին բազմաթիվ շենքեր և եկեղեցիներ: X դարում կառուցվեցին Սանահինի, Հաղպատի, Տաթևի, Մարմաշենի վանքերը:

X-XIV դարերում ծաղկում ապրեցին նաև գրչության արվեստը և նրա հետ կապված մանրանկարչությունը: Կիլիկիայում էին ստեղծագործում մանրանկարիչներ Թորոս Ռոսլինը,Սարգիս Պիծակը, Սյունիքում հայտնի էր մանրանկարիչ, քանդակագործ և ճարտարապետ Մոմիկը:

**Հարց 33. Ազատագրական պայքարը Արցախում 1720-ական թ.թ.:**

Հայ ազատագրական պայքարը մեծ վերելք ապրեց 1720-ական թ.-ին, երբ Կասպից ծովի ափերին երևաց ռուսական զորքը: Այդ ժամանակ Պարսկաստանը խիստ թուլացել էր, որից օգտվելով, Թուրքիան ծրագրեց նվաճել նրան ենթակա Անդրկովկասը և այլ երկրամասեր: Թուրքերին դաշնակցում էին լեզգի ֆեոդալները, որոնք 1722թ. Ներխուժելով Անդրկովկաս, Շամախիում թալանեցին ռուս վաճառականներին և մեծ մասին սպանեցին: Դա առիթ հանդիսացավ, որ Պետրոս առաջինը 1722թ. արշավեր Անդրկովկաս: Ռուսական զորքը Դերպենդը գրավելուց հետո շարժվեց դեպի Գանձակ: հայ-վրացական զորքերը ռուսներին միանալու նպատակով նույնպես շարժվեցին դեպի Գանձակ և նրա մոտ` Չոլակ վայրում սպասեցին նրան: Ռուսները ճանապարհին հանդիպելով ճահճուտների, հետ վերադարձան, բայց հայերը չհուսալքվեցին: Նրանք Արցախի Մռավ լեռան մոտ ունեին Մեծ Սղնախ անունով ճամբար, որտեղ ամրացված էր մոտ 10 հազարանոց հայկական զորք, որը հաջողությամբ հետ էր մղում լեզգիների հարձակումները: Թուրքական զորքը 1725թ. Գարնանը մոտեցան Սյունիքին և Արցախին, սակայն նրանց չհաջողվեց ծնկի բերել հայերին: 1726թ. արցախցիները ջախջախեցին մեծ Սղնախի վրա հարձակված թուրքական 40-հազարանոց զորքը:

**Հարց 34. Ազատագրական պայքարը Սյունիքում 1720-ական թ.թ.:**

Հայ ազատագրական պայքարը 1720-ական թ.-ին մեծ վերելք ապրեց նաև Սյունիքում, որտեղ ստեղծվեց հայկական իշխանություն` Դավիթ Բեկի գլխավորությամբ: Դավիթ Բեկը նշանավոր զորապետ էր վրացական բանակում, բայց երբ զգաց, որ հայրենիքն իր կարիքն ունի, ընդառաջեց Սյունիքից Թիֆլիս մեկնած Ստեփանոս Շահումյանի դիմումին և նրա հետ իր 30 զինակիցներով 1722թ. Մեկնեց Սյունիք: Դավիթ Բեկի առաջին խնդիրը եղավ Սյունիքը մաքրել թուրք քոչվորներից: Սյունեցի մելիքները դրանից ոգևորվելով համախմբվոցին Դավիթ Բեկի շուրջը: Դավիթ Բեկը Ղափանի կենտրոնում կառուցելով Հալիձորի բերդը, հաստատվեց այնտեղ և հաջողությամբ շարունակեց մարտերը թուրք խաների դեմ: Նա ուներ 7 հազարանոց զորք և կարողացավ ստեղծել Սյունիքի անկախ հայկական իշխանությունը: 1725թ. գարնանը թուրքերը մոտեցան Սյունիքին և Արցախին, սակայն նրանց չհաջողվեց ծնկի բերել հայերին: 1727թ. թուրքական մեծաթիվ բանակի հարձակումներից, ստիպված նահանջելով Դավիթ Բեկը ամրացավ Հալիձորում, որի պարիսպների տակ Մխիթար Սպարապետի և Տեր Ավետիքի օգնությամբ ջախջախեցին թուրքերին, Ղափանը մաքրելով նրանցից:

Պարսիկները նույնպես այդ ժամանակ կռվում էին թուրքերի դեմ, նրանք դարձան հայերի դաշնակիցը և միասին Սյունիքի զգալի մասը մաքրեցին թուրքերից: 1727թ. պարսից շահ Թահմազը ճանաչեց Դավիթ բեկի իշխանությունը` նրան տալով նաև դրամ կտրելու իրավունք: 1728թ. վախճանվեց Դավիթ Բեկը: Նրա գործը շարունակեց Մխիթար Սպարապետը: Թուրքերի դեմ կռիվներում մի քանի հաղթանակներ տանելուց հետո, 1730թ. Մխիթար Սպարապետը դավադրաբար սպանվեց Խնձորեսկ գյուղում:

**Հարց 35. Հայաստանի ազատագրական ծրագրերը 18-դարի վերջին:**

18-րդ դարի 2-րդ կեսին հայ ազատագրական շարժումների կենտրոնը Հայաստանից տեղափոխվում է գաղթավայրեր: Դա ուներ իր պատճառները: Հայաստանում երեքհարյուրամյա ազատագրական պայքարից հետո այլևս ոչ ներուժ էր մնացել, և ոչ էլ համապատասխան գաղափարական միջավայր: Հայ ազատագրական գաղափարները թափանցում են այն գաղթավայրերը, որոնք դարձել էին հայ մտավոր և տնտեսական կյանքի կենտրոններ: Հայկական գաղութներ կաին Եգիպտոսում, Հնդկաստանում, Սիրիայում, Պարսկաստանում, Ռուսաստանում, Ուկրաինայում, Լեհաստանում և այլուր:

Հնդկահայ ազատագրական շարժման ականավոր գործիչ էր Հովսեփ Էմինը: Նա շատ մեծ ծրագրեր ուներ կապված Հայաստանի ազատագրման հետ, շատ մեծ գործունեություն էր ծավալել այդ ուղղությամբ, իր ամբողջ կյանքը նվիրաբերելով այդ գաղափարին: Նրա գաղափարակիցն էր հնդկահայ մեծահարուստ վաճառական Շահամիր Շահամիրյանը, ով գտնում էր, որ Հայաստանը ազատագրելու համար նախ անհրաժեշտ էր լուսավորել ժողովրդին: Այդ նպատակով նա Մադրաս քաղաքում 1771թ. հիմնեց տպարան և 1773թ. տպագրեց իր որդու ուսուցչի` Մովսես Բաղրամյանի «Նոր տետրակ, որ կոչի հորդորակ» գիրքը, որտեղ հայ երիտասարդությանը կոչ էր արվում ոտքի ելնել և զինված պայքարով ազատագրել Հայաստանը, ստեղծել անկախ հայկական պետություն:

18-րդ դարի 2-րդ կեսին հայ ազատագրական գաղափարախոսության մշակման գործում առանձնահատուկ դեր են կատարել ռուսահայ գաղթավայրերը: Հայտնի է աստրախանաբնակ մեծահարուստ ձեռնարկատեր, խոշոր վաճառական Մովսես Սարաֆյանի կազմած Հայաստանի ազատագրության ծրագիրը: Այդ ծրագրի համաձայն` ռուս-թուրքական պատերազմի հաջող ավարտից հետո Ռուսաստանի հովանավորության ներքո վերականգնվելու էր հայկական պետականությունը և Արցախի մելիքներից մեկը նշանակվելու էր Հայաստանի թագավոր: Հայաստանի և Ռուսաստանի միջև կնքվելու էր պայմանագիր, ըստ որի` հայերը համարվելու էին Ռուսական կայսրության հպատակներ: Ռուսները հայերին պաշտպանելու էին թուրքերի ոտնձգություններից, իսկ հայերը զորք էին տրամադրելու Ռուսաստանին` վերջինիս պահանջի դեպքում: Այդ ծրագիրը այդպես էլ մնաց թղթի վրա: Հայտնի են նաև «Հյուսիսային» և «Հարավային» ազատագրական նախագծերը, ինչպես նաև Հայաստանի ինքնավարության նախագիծը (1827թ.): Այդ բոլոր ծրագրերի հիմքում ընկած էր այն, որ հայերը ամեն դեպքում կախում էին ունենալու Ռուսաստանից:

**Հարց 36. Իրադրությունը Անդրկովկասում և Հայաստանը 19-դարի սկզբին:**

19-րդ դարի սկզբներին բախտորոշ իրադարձություններ տեղի ունեցան Անդրկովկասի ժողովուրդների կյանքում: Ռուսաց կայսր Ալեքսանդր I-ի 1801թ. սեպտեմբերի 12-ի մանիֆեստով Արևելյան Վրաստանը միացավ Ռուսաստանին: Վրաստանի հետ միասին Ռուսաստանի տիրապետության տակ անցան նաև հայկական մի քանի շրջաններ` Լոռի-Փամբակը, Ղազախը, Շամշադինը: Սրանով սկսվեց Արևելյան Հայաստանի` Ռուսաստանին միացման գործընթացը: Դա առաջին քայլն էր: Երկրորդ քայլը 1813թ. հոկտեմբերի 12-ին Արցախի Գյուլիստան ավանում Ռուսաստանի և Պարսկաստանի միջև կնքված հաշտության պայմանագիրն էր (Գյուլիստանի պայմանագիրը), որի համաձայն Ռուսաստանի տիրապետության տակ անցան Արևելյան Հայաստանի հետևյալ շրջանները` Արցախը, Զանգեզուրը, Կապանը, Մեղրին, Գանձակը, Իջևանը, Շիրակը: Երրորդ քայլը Արևելյան Հայաստանի մնացած շրջանների` Երևանի և Նախիջևանի խանությունների և Օրդուբադի գավառի միացումն էր Ռուսաստանին: Դա տեղի ունեցավ 1828թ. փետրվարի 10-ին` Թուրքմենչայի պայմանագրով: Այսպիսով` Ռուսաստանը երեք փուլով նվաճեց Արևելյան Հայաստանը և այն մտցրեց իր կազմի մեջ: Հայ-ազատագրական պայքարի կազմակերպիչները և մասնակիցները, ովքեր պայքարում էին և ամեն կերպ աջակցում էին Ռուսաստանին թուրքերի և պարսիկների դեմ պատերազմները հաղթական ելքով ավարտին հասցնելու համար, նման բան չէին կանխատեսում:

Հայ ժողովուրդը դուրս գալով Պարսկաստանի ծանր լծի տակից, այժմ գտնվելով Ռուսաստանի տիրապետության տակ, ամենուր հանդիպում է ճնշումների ու հալածանքների:

**Հարց 37. 1826-1828թթ.ռուս-պարսկական պատերազմը: Թուրքմենչայի պայմանագիրը:**

1826թ. հուլիսի 17-ին պարսիկները խախտելով Գյուլիստանի պայմանագիրը, ներխուժեցին Ղարաբաղ, Շիրակ և Լոռի, որով սկսվեց ռուս-պարսկական երկրորդ պատերազմը: Հայերը ռուսական զորքի հետ կողք-կողքի կռվում էին պարսից զորքի դեմ: Հուլիսի 26-ին պարսից 60-հազարանոց բանակը պաշարեց Շուշին, որի ռուսական կայազորը հայերի օգնությամբ հերոսաբար դիմագրավեց հակառակորդի գերակշիռ ուժերին: Պարսկական մեկ այլ բանակ մտավ Շիրակ և շարժվեց Գյումրիի վրա, սակայն Խլի Ղարաքիլիսա (այժմ` Ազատան) գյուղի հայ բնակիչները հերոսաբար պաշտպանվեցին: Պարսից զորքին հերոսաբար դիմադրություն ցույց տվեցին նաև Լոռու կամավորական ջոկատները: 1826թ. սեպտեմբերի 3-ին հայազգի գեներալ Մադաթովը Շամխորի մոտ փայլուն հաղթանակ տարավ պարսիկների դեմ: 10 օր հետո գեներալ Պասկևիչը Գյանջայի մոտ պարտության մատնեց մեկ այլ պարսկական բանակի: 1827թ. սկզբին ռուսական զորքը շարժվեց Երևանի վրա: Հայերը կազմակերպելով 3 կամավորական ջոկատ, միացան ռուսներին: 1827թ. ապրիլի 13-ին ռուսական զորքը գրավեց Էջմիածինը: Ռուսների 3-հազարանոց զորքը 1827թ. օգոստոսի 17-ին Օշականի մոտ բախվեց պարսիկների 30 հազարանոց բանակի հետ: Մարտի թեժ պահին պարսկական բանակի հայազգի թնդանոթաձիգ Հակոբ Հարությունյանը հրանոթի կրակը ուղղեց պարսից զորքի դեմ, որը առիթ հանդիսացավ, որ ռուսները ճեղքելով պաշարումը, հասնեին Էջմիածին և կանխեին պարսիկների կողմից նրա գրավումը: 1827թ. սեպտեմբերին ռուսական զորքը գրավեց Սարդարապատի բերդը, վեց օր հետո` սեպտեմբերի 25-ին պաշարեցին Երևանի բերդը և 5 օր հետո գրավեցին այն:

1828թ. Փետրվարի 10-ին, Թավրիզից Թեհրան տանող ճանապարհին` Թուրքմենչայ գյուղում կնքվեց ռուս-պարսկական հաշտության պայմանագիրը, որով արևելյան Հայաստանը միացավ Ռուսաստանին:

**Հարց 38. 1877-1878թթ. ռուս-թուրքական պատերազմը: Հայկական հարցի միջազգայնացումը:**

1877թ. ապրիլի 24-ին սկսված ռուս-թուրքական պատերազմը մղվում էր երկու` Բալկանյան և Կովկասյան ռազմաճակատներում: Կովկասում ռուսները հարձակման անցան երեք ուղղությամբ: Ռուսական զորքերին ղեկավարում էին Լորիս-Մելիքովը (Ալեքսանդրապոլ-Կարս ռազմուղի), Ա.Տեր-Ղուկասովը (Իգդիր-Բայազետ ուղղությամբ) և հայազգի գեներալ Հ.Լազարևը (գրավեց Կարս քաղաքը): 1878թ. Փետրվարի 8-ին ռուսական զորքերը գրավեցին Էրզրում քաղաքը: Այս պատերազմում հայերը կազմակերպեցին կամավորական ջոկատներ` ռուսներին օգնելու համար:

1878թ. Փետրվարի 19-ին ռուսների և թուրքերի միջև կնքվեց Սան Ստեֆանոյի պայմանագիրը, ըստ որի Արևմտյան Հայաստանից մոտ 36 հազար կմ2 տարածություն` Կարսի, Արդահանի, Բայազետի և այլ շրջաններ անցան Ռուսաստանին: Պայմանագրի 16-րդ կետով նախատեսվում էր Թուրքիայի հայաբնակ մարզերում կատարել բարելավումներ և բարենորոգումներ, ապահովել հայերի անվտանգությունը:

Սան Ստեֆանոյի պայմանագրով միջազգային դիվանագիտության մեջ մտավ Հայկական հարցը, որը հայերի համար Արևմտյան Հայաստանի ազատագրության խնդիրն էր:

**Հարց 39. Հայկական կոտորածները Արևմտյան Հայաստանում 1890-ական թ.թ.:**

1890-ական թթ. ձևավորվեցթուրքական նոր կազմավորվող բուրժուազիայի ազգայնամոլական գաղափարախոսությունը` պանթուրքիզմը, որը բոլոր թուրքալեզու ժաղավուրդներին համարում էր մեկ ազգ և ցանկանում էր նրանց համախմբել մեկ պետության մեջ: Այդ ժամանակ արևմտահայության գլխին կախված էր բնաջնջման սպառնալիքը: Թուրք սուլթան Աբդուլ-Համիդը ստեղծեց «Համիդիե» կոչված քրդական հեծելազորային գնդեր, որոնք պետք է բնաջնջեին հայերին, պատերազմի դեպքում կռվեին ռուսների դեմ: Թուրքերը 1894թ. Սասունի դեմ հանեցին մեծաթիվ զորք և հրանոթներով զինված «Համիդիե» գնդեր: Քաջարի սասունցիները ետ շպրտեցին թուրք և քուրդ հրոսակներին: Թշնամին մեծաթիվ զոհեր տալով կարողացավ մտնել Սասուն, որի հայ պաշտպանները բարձրացան Անդոք լեռը: Ծանր և անհավասար մարտերի ժամանակ սասունցի քաջերի մեծ մասը զոհվեցին: Սասունի 40 գյուղեր ավերվեցին, 10հազարից ավել հայեր կոտորվեցին: 1895թ. Սասուն ուղարկված հանձնաժողովը` Անգլիայից, Ֆրանսիայից և Ռուսաստանից, սուլթանին ներկայացրին Արևմտյան Հայկաստանում բարեփոխումների ծրագիրը: Սակայն սուլթանը այն ընդունելու փոխարեն, շարունակեց կոտորել հայերին: 1895թ. Աշնանը ծայր առան հայերի զանգվածային կոտորածները, որոնք սկսվեցին Տրապիզոնից: Ջարդերը տարածվեցին ամբողջ Արևմտյան Հայաստանում: Միայն Բիթլիսի վիլայեթում 102 հայկական գյուղ ոչնչացվեց: Ջարդեր եղան Մալաթիայում, Դիարբեքիրում, Սեբաստիայում, Մուշում և այլուր: Ջարդերը կանխելու համար 1896թ. Հունվարինապստամբեց Վան քաղաքը: Սակայն ապստամբությունը պարտվեց, Վանում և շրջաքկա գյուղերում 20 հազար հայեր կոտորվեցին: 1896թ. Դաշնակցության անդամները ռումբերով մտան Կ.Պոլսի թուրքական բանկը, այն 12 ժամ գրաված պահեցին, եվրոպական պետություններից պահանջեցին բարենորոգումներն իրագործել: Սկսվեց Կ.Պոլսի հայերի ջարդը, որը տևեց երեք օր: Ջարդերը դադարեցվեցին մեծ տերությունների պահանջով: 1895-1896թթ. ջարդերի հետևանքով 300 հազար հայ կոտորվեց, գրեթե այդքան հայ ստիպված եղան հեռանալ օտար երկրներ, մոտ 200 արևմտահայ գյուղերի բնակիչներ հարկադրված մահմեդականություն ընդունեցին:

**Հարց 40. I աշխարհամարտի Կովկասյան ճակատը: Հայկական կամավորական շարժումը:**

1914 թ. օգոստոսի 1-ին սկսված I համաշխարհային պատերազմի մեջ 1914թ. Հոկտեմբերի 29-ին մտավ նաև Թուրքիան, որը հույս ուներ տիրանալ Անդրկովկասին: Նոյեմբերի սկզբին թուրքերը խուժեցին Բաթումի մարզ, բայց ռուսները ետ շպրտեցին նրանց: 1915թ. Հուլիսին ռուսները հասան մինչև Խլաթ և Մանազկերտ, ազատագրելով նաև Վանը: Հուլիսի 9-ին թուրքական զորքերը Մուշի ուղղությամբ հարձակման անցան, ուստի ռուսները ստիպված ետ քաշվեցին Ալաշկերտի դաշտ, որտեղ 1915թ. օգոստոսին հակահարձակման անցնելով, թուրքերին քշեցին մինչև Վանա լիճ: 1916թ.ընթացքում ռուսներն ազատագրեցին Արևմտյան Հայաստանի մեծ մասը:

1914թ. հուլիսի 23-ին ռուսական կառավարությունը որոշում էր ընդունել ռուսական բանակը կամավորներով համալրելու մասին: Ռուսական բանակի կազմում կային 250 հազար հայ զինվորներ: Կամավորական խմբերի ստեղծմամբ` հայությունը հույս ուներ օգնել Արևմտյան Հայաստանի ազատագրման գործին: Սկզբում կազմակերպվեցին կամավորական չորս խումբ, որոնցից առաջինի հրամանատարը Անդրանիկն էր, երկրորդինը` Դրաստամատ Կանայանը (Դրո), երրորդինը` Համազասպը, չորրորդինը` Քեռին (Արշակ Գավաֆյան):

1915թ. կազմակերպվեցին ևս չորս ջոկատներ` որով ստեղծվեց «Արարատյան զորախումբը»` Վարդանի ղեկավարությամբ: Նրանք հերոսաբար մասնակցում էին մարտերին, ջախջախում էին թուրքերին և փրկում հազարավոր փախստականների: Աշխարհի բոլոր ծայրամասերից հայ կամավորականներ էին գալիս Կովկաս: Ռուսական իշխանությունները ստիպված հատուկ հայտարարությամբ դադարեցրին օտար երկրներից հայ կամավորականների ընդունումը: 1915թ. դեկտեմբերին ցարական գլխավոր հրամանատարությունը հայ կամավորական ջոկատները վերածեց ռուսական բանակի կազմում գործող հայկական հրաձգային վեց գումարտակների: Դրանք ռուսական զորքերի հետ 1916-1917թթ. շարունակեցին հերոսական կռիվները թուրքական հրոսակների դեմ:

**Հարց 41. Հայոց մեծ եղեռնը:**

Օգտվելով պատերազմական իրավիճակից`1915 թ. երիտթուրքական վերնախավը` Էնվերը, Թալեաթը, Ջեմալը, Նազըմը և ուրիշներ, իրագործեցին արևմտահայության զանգվածային ոչնչացումը` հայոց մեծ եղեռնը: Թուրքիայի զորեղ դաշնակից Գերմանիան ոչնչով չկանխեց հայերի կոտորածը, որպեսցի չգժտվի թուրքական կառավարության հետ և կարողանա իրագործել իր նվաճողական քաղաքականությունը արևելքում: Թուրքիայի ներքին գործերի մինիստր Թալեաթը գրում էր, որ թուրքական հողի վրա ապրելու և աշխատելու հայերի բոլոր իրավունքները լիովին վերացված են, դրա պատասխանատվությունը կառավարությունը ամբողջովին վերցրել է իր վրա և հրաման է տվել չխնայել նույնիսկ օրորոցի երեխաներին:

Թուրքերը առաջին հերթին կոտորեցին թուրքական բանակում ծառայող մոտ 60 հազար հայ զինվորների, ապա հայերի հնարավոր ապստամբությունը կանխելու համար ոչնչացրին հայ մտավորականության ծաղիկը: Միայն Պոլսում 1915թ. ապրիլի 24-ին գիշերը ձերբակալեցին 235 հայ անվանի մտավորակաների, որոնց աքսորեցին Անատոլիայի հեռավոր շրջաններ և վայրագ ձևով սպանեցին (Գրիգոր Զոհրապ, Դանիել Վարուժան, Սիամանթո, Ռուբեն Սևակ և ուրիշներ): Աքսորվածների մեջ էր նաև Կոմիտասը, որը չնայած փրկվեց մահից, սակայն վշտից խելագարվեց:

1915թ. ապրիլ-մայիս ամիսներին տեղահանվեցին և ոչնչացվեցին Կիլիկիայի, հունիս-հուլիսին` Էրզրումի, Տրապիզոնի, Վանի, Բիթլիսի, Խարբերդի, Սեբաստիայի վիլայեթների, իսկ նույն թվականի օգոստոսին` Դիարբեքիրի վիլայեթի հայ բնակիչները: Տեղահանելուց առաջ հայ տղամարդկանց առանձնացնում և կոտորում էին: Սպանում էին ամենավայրագ եղանակներով, երեխաներին կոտորում էին ծնողների, ծնողներին` զավակների աչքի առջև:

Օսմանիան Թուրքիայում ապրող երեք միլիոն հայերից ավելի քան մեկ ու կես միլիոնը բնաջնջվեց, շատերը բռնի մահմեդականացվեցին, մնացածները գաղթեցին Անդրկովկաս, Ռուսաստան, Իրաք, Սիրիա, Եգիպտոս, Լիբանան, Եվրոպական երկրներ, Ամերիկա: Եղեռնապուրծ հայությունը այդ երկրներում կազմեց Հայկական սփյուռքը: Արևմտահայերին պատճառեցին հսկայական նյութական վնասներ, որոնք ազդարարվեցին 1919թ. Փարիզի խաղաղության կոնֆերանսում:

**Հարց 42. Հայկական ինքնապաշտպանական կռիվները 1915թ.:**

Արևմտյան Հայաստանում 1915թ. թուրքական իշխանությունների կազմակերպած զանգվածային ջարդերին, տեղահանություններին դիմագրավելու համար որոշ շրջաններում հայերը կազմակերպեցին ինքնապաշտպանություն: Ինքնապաշտպանական կռիվները չունեին ծրագիր, մղվում էին որպես պատասխան ջարդարար հրոսակախմբերի հարձակումներին: Դրանցից առավել նշանավորը Վանի հերոսական ինքնապաշտպանությունն էր, որը տևեց 1915-ի ապրիլի 7-ից մինչև մայիսի 6-ը: Վանի պաշտպանները կազմակերպեցին զենքի արտադրություն, ձուլեցին 3 հատ պղնձյա թնդանոթ:

Ջարդարարներին հերոսական դիմադրություն ցույց տվեցին նաև Վասպուրականի Շատախ լեռնագավառի 52 հայաբնակ գյուղերը, որոնք 1915թ. ապրիլի 4-ից-մայիսի 13-ը, մինչև ռուսների մոտենալը հերոսաբար դիմակայեցին թշնամուն:

1915թ. մայիսին Տարոնը (Մշո դաշտ) ևս դիմեց ինքնապաշտպանության: Թուրք ջարդարարներին հակահարված տալու համար հայերը Հ.Կոտոյանի և ուրիշների գլխավորությամբ դիմեցին ինքնապաշտպանության: 1915թ. մայիսի սկզբին ռուս զորքը մոտեցավ Մուշին: Դա ոգեպնդեց Տարոնի հայությանը: Սակայն հունիսին ռուսները թուրքական գերակշիռ ուժերի ճնշման տակ նահանջեցին: Հայերը կազմակերպեցին մարտական ջոկատներ: Սկսվեցին կատաղի մարտեր, որի արդյունքում Մուշի հայաբնակ թաղերը հիմնովին ավերվեցին, բնակիչները սրի քաշվեցին:

1915թ. գարնանը թուրքական և քրդական ուժերը հարձակվեցին Սասունի վրա, որի 60 հազարանոց բնակչությունը ջարդերից փրկվելու համար դիմեց կենաց և մահու կռիվների: Ոսոխի գերազանց ուժերի առջև տեղի տալով, սասունցիները ստիպված հեռացան Անդոք լեռը` վարելով պարտիզանական կռիվներ: Թշնամին գրավեց Անդոքը: Սասունցիները հարկադրված եղան թաքնվել լեռների ծերպերում, անտառներում: Սասունի 60.000-անոց բնակչությունից փրկվեց միայն 5000-ը:

Հաջող ելք ունեցավ Մուսալեռցիների ինքնապաշտպանությունը: Նրանք Եսայի Յաղուբյանի և ուրիշների ղեկավարությամբ բարձրացան 1355 մետր բարձրությամբ Մուսա լեռան գագաթը և հերոսաբար դիմադրեցին թուրքերին: Հայերն ունեին 600ռազմիկ, որոնց օգնում էին նաև կանայք և քաջ պատանիները: Մուսալեռցիների ինքնապաշտպանության 53-րդ օրը Մուսա լեղը ողողող ծովափին մոտեցան ֆրանսիական ռազմանավը և ուրիշ նավեր և 4000 հոգու տեղափոխեցիյ Եգիպտոսի Պորտ Սաիդ նավահանգիստ: Մուսալեռցիների ինքնապաշտպանությանն է նվիրված Ֆ.Վերֆելի «Մուսա լեռան 40 օրը» վեպը:

**Հարց 43. 1918թ. մայիսյան հերոսամարտերը:**

Կարսի գրավումից հետո թուրքերը ձեռնամուխ եղան Անդրկովկասի, առաջին հերթին արևելյան Հայաստանի գրավմանը:

Մայիսի 21-ին թուրքական զորքը գրավեց Սարդարապատ գյուղը: Նրանք նպատակ ունեին գրավել Երևանը: Երևանի բնակչությունը խուճապի մատնվեց: Հայկական բանակի հրամանատարությունը` գեներալ Սիլիկյան, Նազարբեկյան և ուրիշներ, մարտական ուժերը դասավորել են Էջմիածնի մոտ` թույլ չտալով թշնամուն մոտենալ Երևանին: Վտանգ կար, որ թուրքերը Երևանին են մոտենալու Սուրմալուի և Նախիջևանի կողմերից, գնդապետ Սիլիկյանը կազմակերպեց նաև այդ ուղղություններով թուրքերի դեմ կամավորական աշխարհազորայինների բանակի հարձակումը: Նրանք գրոհեցին թուրք զորքի վրա, նրանց ջախջախեցին Ղամշլու գյուղի մոտ, ապա առաջ շարժվելով` գիշերը գրավեցին Սարդարապատը: Թուրք զորքը խուճապի մատնվեց: Նրանք նահանջելով ամրացան Արաքս կայարանի մոտակա բարձունքներում: Հայկական զորամասերը մայիսի 27-ին խիզախ գրոհներով ջախջախեցին թուրքերին, որոնք մեծ կորուստներ կրելով նահանջեցին Ալեքսանդրապոլ: Այդպես կանխվեց Երևանը գրավելու նրանց փորձը:

Մայիսի 27-ին թեժ մարտեր բորբոքվեցին Բաշ Ապարանի մոտ: Հայկական զորքերը Դրոյի հմուտ ղեկավարությամբ 2 օր տևած կռիվներում, մայիսի 29-ին ծանր պարտության մատնեցին թշնամուն, որը տալով ավելի քան 200 սպանված, նահանջեց:

Մայիսի վերջին հայ ժողովուրդը հերոսական կռիվներ մղեց նաև Ղարաքիլիսա քաղաքի մոտ: Մայիսի 20-ին Ալեքսանդրապոլից թուրքերը ուղղվեցին դեպի Ղարաքիլիսա, գրավեցին Ջաջուռը և այլ բնակավայրեր, շարժվեցին Համամլու, ապա` դեպի Ղարաքիլիսա, որտեղ Մայիսի 24-ից հայկական բանակի 4 զորագնդեր, Ղորղանյանի և Գ.Նժդեհի հրամանատարությամբ, մարտի բռնվեցին: Նրանց օգնում էին Լոռու մարզի աշխարհազորայինները: Մայիսի 28-ին թուրքերը ավելի ուժեղացնելով իրենց շարքերը, հայկական բանակին ստիպեցին նահանջել: Մայիսի 30-ին թուրքական 10.000-անոց զորքը գրավեց Ղարաքիլիսան:

**Հարց 44. Հայաստանի Հանրապետությունը 1918թ. -1920թ.:**

1918թ. մայիսի 28-ին Թիֆլիսի Հայոց ազգային խորհուրդը ընդունեց հռչակագիր` Հայաստանի անկախ հանրապետություն ստեղծելու մասին, որպեսզի տեր կանգնի հայ ժողովրդին:

1918թ. հունիսի 4-ին Բաթումի կոնֆերանսում կնքված թուրք-հայկական հաշտության պայմանագրով Հայաստանին էր մնում 12 հազար կմ2 տարածք: Այդ պայմանագրով Ախալքալաքի ու Ախալցխայի շրջաններն անցան Թուրքիային, Արցախը, Զանգեզուրը` Ադրբեջանին: Նախիջևանի գավառը գրավեցին թուրքերը:

1918թ. հուլիսի 19-ին Թիֆլիսից Երևան տեղափոխվեց Հայոց ազգային խորհուրդը, որը հուլիսի 24-ին հրապարակեց Հայաստանի կառավարության կազմը` Հ.Քաջազնունու գլխավորությամբ: Օգոստոսի 1-ից սկսեց գործել Հայաստանի խորհրդարանը: Հայաստանի դրոշը եռագույն էր` կարմիր, կապույտ, դեղին: Սահմանվեցին ազգային, պետական տոները (Ծնունդ և մկրտություն, Մեռելոց, Վարդանանց, Համբարձման, Թարգմանչաց և այլն):

1918թ. Հայաստանի կառավարությունը փորձեց բանակցությունների միջոցով նորմալ հարաբերություններ հաստատել Թուրքիայի և Գերմանիայի հետ`հույս ունենալով վերացնել Բաթումի պայմանագիրը, պահպանել գոնե Բրեստ-Լիտովսկի դաշնագրի պայմանները: Ապրիլ ամսին Հայոց ազգային խորհրդի պատվիրակությունը մեկնեց Գերմանիա, իսկ հուլիսի 30-ին Հայաստան այցելեց գերմանական պատվիրակությունը: Մայիսին Հայաստանից մեկ այլ պատվիրակություն`Ա.Ահարոնյանի գլխավորությամբ մեկնեց Թուրքիա, ում ընդունեցին Թալեաթը, Էնվերը, սուլթանը: Սակայն հնարավոր չեղավ որևէ շոշափելի արդյունքի հասնել: 1918թ. հոկտեմբերի 5-ին թուրքերը, ապա գերմանացիները, որ պարտվել էին անգլո-ֆրանսիական և ամերիկյան ուժերից, հեռացան Կովկասից: Նրանց փոխարինեցին անգլիացիները և ֆրանսիացիները, ապա նաև ամերիկացիները: Բրեստ-Լիտովսկի և Բաթումի պայմանագրերը չեղյալ համարվեցին: 1919թ. մայիսին Հայաստանին միացվեցին Նախիջևանի գավառը, Կարսի մարզը: ՀՀ տարածքը դարձավ 58.000 կմ2: Սակայն Ախալքալաքի և Բորչալուի շրջանները թուրքերի հեռանալուց հետո գրավեց Վրաստանը: Դա հանգեցրեց 1918թ. դեկտեմբերի 13-ին բռնկված հայ-վրացական պատերազմին: Դրոյի զորքը 17 օրվա ընթացքում գրավեց Լոռին, սակայն Ախալքալաքը մնաց Վրաստանի կազմում: 1919թ. հունվարին կայացած հայ-վրացակն կոնֆերանսը, անգլիացիների մասնակցությամբ, որոշեց Լոռին դարձնել չեզոք գոտի` անգլիացի գեներալ-նահանգապետի գլխավորությամբ:

1920թ. հունվարի 23-ին Անտանտի պետությունները դե-ֆակտո ճանաչեցին ՀՀ անկախությունը: Նույն թվի ապրիլին Հայաստանի անկախությունը ճանաչեց նաև ԱՄՆ-ը:

**Հարց 45. 1920թ. թուրք-հայկական պատերազմը: Հայաստանի խորհրդայնացումը:**

1920թ. սեպտեմբերի 23-ին Թուրքիան հարձակվեց Հայաստանի վրա: Բոլշևիկյան կուսակցությունը թուրքական հարձակումը դիտում էր որպես լավագույն միջոց Հայաստանը խորհրդայնացնելու համար: Հոկտեմբերի 5-ին Բաքվից հայ բոլշևիկները հայ աշխատավորներին կոչ արեցին տապալել դաշնակցականների լուծը: Բոլշևիկ ագիտատորները հայ զինվորներին կոչ էին անում եղբայրանալ թուրք զինվորների հետ, ձախողում էին զենքի և զինամթերքի մատակարարումը հայ մարտիկներին: Հայ զինվորներին բարոյալքեց նաև այն փաստը, որ Ռուսաստանը դաշնակցում էր Թուրքիային: Թուրքերը և´ զինվորների, և´ զինամթերքի քանակով տասնապատիկ անգամ գերազանցում էին հայերին: Սեպտեմբերի 29-ին թուրքերը գրավեցին Սարիղամիշն ու Կաղզվանը: Հայկական զորքերի հրամանատարը Թ.Նազարբեկյանն էր: Հյուսիսարևմտյան ճակատի հրամանատարն էր Մ.Սիլիկյանը, Արևմտյանինը` Դրոն: Հոկտեմբերի 28-ին թուրքերը 25.000 զորքով փորձեցին կտրել Կարսից նահանջող հայկական զինվորների ճանապարհը, բայց հայկական ուժերը զրահագնացքի միջոցով ետ շպրտեցին թշնամուն: Հոկտեմբերի 29-ին հայկական զորքը ստիպված քաշվեց Կարսի ներքին ամրությունները` համառ դիմադրություն ցույց տալով: Հոկտեմբերի 31-ին թուրքերը գրավեցին Կարսը, ապա նետվեցին Ալեքսանդրապոլի վրա: Խորհրդային Ռուսաստանը չէր շտապում զորք մտցնել Հայաստան, որպեսզի այն թուլացվեր և ընդուներ խորհրդային իշխանությունը: Նոյեմբերի 7-ին թուրքերը գրավեցին Ալեքսանդրապոլը, ապա զորքը 2 ուղղությամբ շարժվեց դեպի Երևան: Անտանտի պետությունները չփորձեցին անգամ օգնության ձեռք մեկնել հայերին: ՀՀ-ը նոյեմբերի 18-ին ստիպված ընդունեց զինադադարի թուրքական պահանջները: 1920թ. նոյեմբերի 29-ին Ադրբեջանում ստեղծված Հայաստանի Ռազմահեղափոխական կոմիտեն Ս.Կասյանի ղեկավարությամբ 11-րդ կարմիր բանակի հետ մտավ Իջևան և Հայաստանը հռչակեց Խորհրդային Հանրապետություն: Դեկտեմբերի 2-ի լույս 3-ի գիշերը, երբ արդեն Հայաստանի կառավարությունը իշխանությունը զիջել էր բոլշևիկներին, ՀՀ պատվիրակությունը Ալեքսանդրապոլում թուրքերի հետ կնքեց հաշտության պայմանագիր, որով որոշվեց Հայաստանի և Թուրքիայի միջև այժմյան սահմանը, իսկ Արևմտյան Հայաստանը ճանաչվեց որպես թուրքական տարածք:

**Հարց 46. ՀԽՍՀ տնտեսությունը 1920-1930-ական թթ.:**

1921թ. ապրիլից Հայաստանում մտցվեց նոր տնտեսական քաղաքականություն (նէպ`новая экономическая политика), որը թույլատրում էր շուկայական հարաբերությունների զարգացում և գների ազատականացում: Զարգացում ապրեցին անհատական տնտեսությունները, որի շնորհիվ երկրում ստեղծվեց առատություն: 1928թ. Հայաստանի տնտեսությունը հասավ 1913թ. մակարդակին, վերականգնվեց արդյունաբերությունը: Բայց Ստալինը նէպը վերացրեց, գտնելով, որ այն խոչընդոտում է սոցիալիզմի կառուցմանը: 1925թ. դեկտեմբերից որոշվեց ինդուստրացնել երկիրը, այսինքն`արագորեն զարգացնել նրա արդյունաբերությունը: Բայց տնտեսապես հետամնաց երկրում այն անհնար էր, ուստի սկսեցին ժողովրդից բռնի խլել նրա ունեցվածքը, ծանրացնել հարկերը: Հազարավոր գործարանների կառուցումը քայքայում էր գյուղը, գյուղացիները հեռացան քաղաքներ, գյուղմթերքի արտադրությունը խիստ պակասեց: 1929թ. սկսվեց գյուղատնտեսության համայնացումը, որի պատճառով երկրում սաստիկ սով սկսվեց: 1930թ. հունվարից սկսեցին աշխատասեր և իր հալալ քրտինքով ապրող գյուղացուն կուլակ անվանել և աքսորել` նրանից խլելով իր ողջ ունեցվածքը:

Հայաստանում կառուցվեցին քիմիական, շինանյութերի և այլ գործարաններ, գործարկվեցին հիդրոէլեկտրակայաններ: 1933թ. Երևանում սկսվեց արհեստական կաուչուկի գործարանի կառուցումը, վերակառուցվեցին Ալավերդու և Ղափանի պղնձարդյունաբերական ձեռնարկությունները: Հայաստանը դարձավ արդյունաբերական տեսակետից զարգացած երկիր:

**Հարց 47. ՀԽՍՀ գիտության և մշակույթի զարգացումը 1920-1930-ական թթ.:**

Խորհրդային իշխանության տարիներին խախտվեցին հայ մշակույթի ավանդական հիմքերը, մերժվեց անցյալի մշակութային ժառանգությունը, վերջ տրվեց խոսքի, մամուլի ազատությանը, փակվեցին բոլոր թերթերը, և սկսեցին հրապարակել կոմունիստական սնամեջ գաղափարախոսության պարբերականները: 1921թ. Հայաստանի կառավարությունը հատուկ որոշում ընդունեց չափահաս բնակչության անգրագիտությունը վերացնելու մասին: Բացվեցին լիկկայաններ, որի շնորհիվ 1920-1940թթ. հանրապետության չափահաս բնակչության անգրագիտության վերացման խնդիրը հիմնականում լուծվեց: Բոլոր բնակավայրերում կառուցվեցին դպրոցներ, գործում էր պարտադիր յոթնամյա և միջնակարգ ուսուցման համակարգը: Հաջողությամբ գործում էր Երևանի պետական համալսարանը, 1923թ. բացվեց Երևանի պետական կոնսերվատորիան, իսկ 1928թ.`անասնաբուժական-անասնաբուծական ինստիտուտը, 1930-ական թթ. կազմակերպվեցին պոլիտեխնիկական, գյուղատնտեսական, բժշկական, մանկավարժական ինստիտուտները: 1935թ. բացվեց Հայաստանի գիտությունների ակադեմիան, որի նախագահն էր Հ.Օրբելին:

1920-ական թթ. բավականին բարդ վիճակում հայտնվեց գրական կյանքը: Հին սերնդի (Հ.Թումանյան, Ավ.Իսահակյան, Ա.Շիրվանզադե և ուրիշներ) կողքին հանդես եկան նորերը` Ե.Չարենց, Ա.Բակունց, Ն.Զարյան, Գ.Մահարի, Ա.Վշտունի և ուրիշներ, որոնց մեծ մասը 1937 թ. բռնադատվեցին, աքսորվեցին և գնդակահարվեցին: Հանրապետությունում գործում էին գրական տարբեր խմբակներ և միություններ, որոնք 1932թ. Հայաստանի Կոմկուսի Կենտկոմի որոշմամբ միավորվեցին Հայաստանի գրողների միության մեջ: Այդ որոշմամբ ստեղծվեց նաև կերպարվեստագետների միությունը, որի մեջ ընդգրկվեցին բոլոր հայտնի նկարիչներն ու քանդակագործները (Մ.Սարյան, Հ.Կոջոյան, Ս.Առաքելյան, Ե.Թադևոսյան և ուրիշներ): Խոշոր նվաճումներ ձեռք բերվեցին երաժշտության բնագավառում: Կազմակերպվեց պետական ֆիլհարմոնիան, բացվեց օպերայի և բալետի պետական թատրոնը, ստեղծագործում էին կոմպոզիտորներ Ալ.Սպենդիարյանը, Ա.Տիգրանյանը, Ա.Խաչատրյանը և ուրիշներ:

Որոշակի նվաճումների հասավ թատրոնը, ճարտարապետությունը, քանդակագործությունը:

**Հարց 48. ՀԽՍՀ ժողովուրդը Հայրենական մեծ պատերազմի տարիներին:**

1941թ.հունիսի 22-ին հիտլերյան Գերմանիան հարձակվեց Խորհրդային միության վրա: Հայրենական պատերազմում Գերմանիայի դեմ տարած հաղթանակում իր ներդրումը կատարեց նաև հայ ժողովուրդը: 1941թ. վերջից Հայաստանում սկսվեց հայկական դիվիզիաների ստեղծումը: Դեռևս 1937թ. Երևանում կազմավորված 76-րդ դիվիզիան 1942թ. մեկնեց Ստալինգրադյան ռազմաճակատ: Ռազմաճակատ մեկնեցին 10-ից ավելի հայկական դիվիզիաներ, որոնց շնորհիվ ձեռք բերվեցին բազում հերոսական հաղթանակներ: Հայրենական պատերազմում աչքի ընկան շատ հայ զորապետներ, որոնցից 65-ը դարձան գեներալներ, ծովակալներ և մարշալներ: Նրանցից էին մարշալ Հ.Բաղրամյանը, ծովակալ Իսակովը, Հ.Բաբաջանյանը, Ա.Խանփերցյանը, գեներալներ Բ.Առուշանյանը, Ս.Մարտիրոսյանը, Հ.Մարտիրոսյանը և ուրիշներ: Հայ ժողովրդի 103 որդիներ արժանացան խորհրդային միության հերոսի կոչման: Հերոս օդաչու, փոխգնդապետ Նելսոն Ստեփանյանը դարձավ խորհրդային միության կրկնակի հերոս: 1942թ. Գերմանիայում կազմակերպվեց հայկական լեգեոն: Նրա ղեկավարներն էին Դրոն, Գարեգին Նժդեհը և ուրիշներ, որնք Գերմանիայի հաղթանակի դեպքում պատրաստվում էին իրականացնել հայ ժողովրդի պաշտպանությունը: Սակայն հայկական լեգեոնը դեռ մարտի մեջ չմտած` զինաթափվեց:

Հայրենական պատերազմն ավարտվեց 1945թ. մայիսի 9-ին, այդ օրը միշտ նշվում է որպես հաղթանակի տոն: Բայց երկրորդ համաշխարհային պատերազմը ավարտվեց 1945թ. սեպտեմբերի 2-ին:

**Հարց 49. ՀԽՍՀ տնտեսության զարգացումը 1940-1980-ական թթ.:**

Հայաստանում պատերազմի տարիներին շատ ծանր պայմաններ ստեղծվեցին: Պատերազմի առաջին իսկ օրերից հանրապետությունում վերակառուցվեցին թիկունքի աշխատանքները: Բոլոր գործարաններում, ֆաբրիկաներում, կոլտնտեսություններում և պետական հիմնարկներում տղամարդկանց փոխարինում էին կանայք և պատանիները, որոնք պատերազմի տարիներին ապահովում էին ժողովրդական տնտեսության անխափան աշխատանքը:

Ծանր դժվարություններ հաղթահարեցին գյուղատնտեսության բնագավառի աշխատողները, նրանք կատարում և գերակատարում էին գյուղատնտեսական մթերքների արտադրության պետական պատվերները:

Չնայած պատերազմական դժվարություններին` չխախտվեցին հանրապետության բուհերի ու դպրոցների աշխատանքները: Հայ գիտնականները իրենց գիտական կարևոր հայտնագործություններով նպաստում էին խորհրդային բանակի հաղթանակներին: Հայրենական պատերազմի ավարտից հետո հայ ժողովուրդը նոր թափով վերսկսեց իր ընդհատված խաղաղ, ստեղծագործ աշխատանքը: Հետպատերազմյան առաջին տարիներին հանրապետությունում կառուցվեցին տասնյակ նոր ֆաբրիկաներ ու գործարաններ: Դրանց թվում էին Երևանի էլեկտրամեքենաշինական, կաբելի, ժամացույցի, ալյումինի, ավտոդողերի գործարանները, տարբեր շրջաններում շարք մտան սննդի և թեթև արդյունաբերության բազմաթիվ ձեռնարկություններ: 1949թ. շահագործման հանձնվեց Սևանի ստորգետնյա հիդրոէլոկտրակայանը:

1960-1980-ական թվականներին կարևոր փոփոխություններ տեղի ունեցան էներգաարտադրության համակարգում: Մինչ այդ էներգիայի հիմնական արտադրողը Սևան-Հրազդան կասկադն էր, որ տալիս էր հանրապետության էլեկտրաէներգիայի 95%-ը: Դրա հետևանքով խիստ նվազել էր Սևանի ջրի մակարդակը: 1960-ականներին կառուցվեցին Երևանի, Հրազդանի, Վանաձորի ջերմաէլեկտրակայանները: Արդեն 70-ական թվականներից ՋԷԿ-երը ավելի շատ էլեկտրաէներգիա էին արտադրում, քան բոլոր հիդրոէլեկտրակայնները միասին վերցրած: Դա մեծապես թեթևացրեց Սևանի հոգսը: Կառուցվեց Արփա-Սևան ջրատար թունելը, որի աշխատանքները տևեց 20 տարի: Այն շահագործման հանձնվեց 1981թ., որով Սևանի ջրի մակարդակը բավական բարձրացավ: Հանրապետության բուռն զարգացող տնտեսության և բնակչության էներգետիկ կարիքները բավարարելու համար սկսվեց նաև ատոմակայանի շինարարությունը, որի առաջին էներգոբլոկը շահագործման հանձնվեց 1976թ., երկրորդը` 1979թ.:

Որոշակիորեն բարելավվեց հանրապետության ճանապարհատրանսպորտային համակարգը: Կառուցվեց Սևան-Շորժա-Զոդ, ՄՆասիս-Նուռնուս, Իջևան-Հրազդան երկաթուղիները, մի շարք ավտոմայրուղիներ: 1946-1985թթ. հանրապետությունում խիստ բարձր տեմպով զարգացավ արդյունաբերությունը: Կառուցվեցին հարյուրավոր գործարաններ ու ֆաբրիկաներ: Հայաստանը ԽՍՀՄ տնտեսական համակարգում իր արդյունաբերական զարգացման մակարդակով ու տեսակարար կշռով գրավեց առաջնակարգ տեղերից մեկը:

**Հարց 50. ՀԽՍՀ գիտության և մշակույթի զարգացումը 1940-1980-ական թթ.:**

Հետպատերազմյան տարիներին, նոր հորիզոններ բացվեցին ազգային մշակույթի զարգացման համար: Դեռևս պատերազմի ծանր օրերին` 1943թ. ստեղծվեց Հայաստանի Գիտությունների ազգային ակադեմիան, որի հիմնադիր անդամներից էին Ալիխանյան եղբայրները, Վիկտոր Համբարձումյանը, Հրաչյա Աճառյանը, Մանուկ Աբեղյանը Ավետիք Իսահակյանը և այլոք: Հայաստանում սկսեց զարգանալ կիբեռնետիկան և էլեկտրոնային հաշվիչ մեքենաների արտադրությունը: Ֆիզիկայի բնագավառում ձեռք բերած նվաճումների շնորհիվ զարգացան ռադիոտեխնիկան և էլեկտրոնիկան

Խոշոր հաջողություններ ձեռք բերվեցին հայագիտության զարգացման բնագավառում:Մեծ աշխատանքներ տարվ եցին հայ գրականության դասական դրողների երկերի ժողոսվածուների և հատորաշարերի հրատարակման ուղղությամբ: Հրատարակվեցին միջնադարյան հեղինակների գրական երկերը, արևմտահայ և արևելահայ գրողների լավագույն ստեղծագործությունները:

1960թ. անցում կատարվեց ընդհանուր միջնակարգ կրթության. Բոլոր դպրոցահասակ երեխաները պետք է պարտադիր կրթություն ստանաին:

Երաժշտության բնագավառում 1950-1980-ականները նշանավորվեց սիմֆոնիկ, կամերային և օպերային ժանրերի ակնառու ստեղծագործություններով: Ա.Խաչատրյանի «Սպարտակ» բալետը մեծ հաջողությամբ ներկայացվեց աշխարհի շատ թատրոններում: Տարբեր ժանրերով նոր ստեղծագործություններ ներկայացրին երգահանները, հայ շատ երգիչներ ու երաժիշտ կատարողներ, դերասաններ, նկարիչներ, ճարտարապետներ ճանաչում ստացան հանրապետության սահմաններից դուրս:

**Հարց 51. Հայաստանի Հանրապետությունը 1991-2009 թթ.:**

1990թ. օգոստոսի 23-ին Հայաստանի Գերագույն խորհրդի առաջին նստաշրջանի ընդունած անկախության մասին հռչակագրով դրվեց Հայաստանի անկախացման գործընթացի սկիզբը: Հռչակագիրը բաղկացած էր 12 կետից: Հռչակագրում նշվում էր, որ ՀԽՍՀ-ն վերանվանվում է Հայաստանի Հանրապետություն: Այսպիսով, Հայաստանի պատմության մեջ սկսվում էր 3-րդ հանրապետության շրջանը:

1991թ. սեպտեմբերի 21-ին հանրապետության տարածքում անցկացվեց հանրաքվե` ԽՍՀՄ-ի կազմից դուրս գալու և անկախանալու հարցով: Հանրաքվեի արդյունքների հիման վրա (94,39%) սեպտեմբերի 23-ին Հայաստանը հռչակվեց անկախ պետություն: Հայաստանում մտցվեց նախագահական կառավարման համակարգ: Հայաստանի Հանրապետության նախագահ ընտրվեց Լևոն Տեր Պետրոսյանը: Հանրապետությունում ստեղծվեց բազմակուսակցական համակարգ: Գոյություն ունեցող կուսակցությունների (Դաշնակցություն, Ռամկավար-ազատական, Հնչակյան) կողքին առաջացան նոր կուսակցություններ (ՀՀՇ, ՀՀԿ, ԱԺՄ, ՍԻՄ և այլն), որոնք բոլորը հավասար իրավունքներ ստացան օրենքի սահմաններում ազատորեն արտահայտելու իրենց կարծիքը: Սակայն 1994թ. դեկտեմբերի 28-ից հետո կասեցվեց դաշնակցության գործունեությունը, որի պատճառով այն չկարողացավ մասնակցել 1995թ. խորհրդարանական ընտրություններին: Այդ ընտրությունները անցան աննախադեպ խախտումների, անարդարության և բռնությունների մթնոլորտում: 1996թ. նախագահական ընտրություններից հետո Հայաստանում սկսվեց ժողովրդավարության նոր փուլ: Դժգոհելով նախագահական ընտրությունների արդյունքների գացահայտ կեղծումից` ժողովուրդը դուրս եկավ հանրահավաքների ու ցույցերի, պահանջելով անցկացնել կրկնակի ընտրություններ: Ժողովրդի և իշխանությունների միջև առաջացած տևական առճակատումը 1998 թ. փետրվարին բերեց գործող նախագահի (Լ.Տեր-Պետրոսյան) հրաժարականին: 1999թ. մայիսի 30-ին տեղի ունեցան ազգային ժողովի հերթական ընտրությունները: Նախորդ ընտրությունների անարդարությունների արդյունքում ժողովուրդը կորցրել էր վստահությունը արդար ընտրություններ անցկացնելու վերաբերյալ, որն էլ պատճառ հանդիսացավ, որ ընտրողների 48,3% -ը չմասնակցեց ընտրություններին: Այդ ընտրություններում հաղթանակ տարավ հանրապետական և ժողովրդական կուսակցություններից համախմբված «Միասնություն» դաշինքը: Ազգային ժողովի նախագահ ընտրվեց Կարեն Դեմիրճյանը, իսկ վարչապետ` Վազգեն Սարգսյանը: Մայիսի 30-ից մինչև հոկտեմբերի 27-ը (ընդամենը 5 ամիս) Հայաստանն ապրում էր ներքաղաքական կյանքի բարդ ու հակասական մի շրջան: Հանրապետության նոր ղեկավարների հետևողական և պահանջկոտ աշխատանքի շնորհիվ ակնհայտ էր, որ Հայաստանը գտնվում է վերելքի ճանապարհին: Սակայն 1999թ. հոկտեմբերի 27-ի ողբերգությունը (ահաբեկիչների խումբը մուտք գործեց խորհրդարան և ավտոմատ հրազենով սպանեց Կ.Դեմիրճյանին, Վ.Սարգսյանին, Յու.Բախշյանին, 5 հոգի այլ պաշտոնյաների) կրկին երկիրը կանգնեցրեց փակուղու առաջ: